SK Úradný vestník Európskej únie L 203/1

NARIADENIE RADY (ES) č. 704/2008

z 15. júla 2008

o uzavretí Protokolu, ktorým sa stanovujú možnosti rybolovu a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou na obdobie od 1. augusta 2008 do 31. júla 2012

RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 37 v spojení s článkom 300 odsek 2 a odsek 3 prvý pododsek,

so zreteľom na návrh Komisie,

so zreteľom na stanovisko Európskeho parlamentu (1),

keďže:

(1) Spoločenstvo a Mauritánska islamská republika uzatvorili dohodu o spolupráci v sektore rybolovu. Táto dohoda bola schválená nariadením Rady (ES) č. 1801/2006 (2) a nadobudla platnosť 5. decembra 2006.

(2) Spoločenstvo a Mauritánska islamská republika prerokovali a parafovali protokol, ktorým sa stanovujú možnosti rybolovu a finančný príspevok podľa Dohody o spolupráci na obdobie od 1. augusta 2008 do 31. júla 2012.

(3) Je v záujme Spoločenstva schváliť tento protokol.

(4) Tento protokol nahrádza predchádzajúci protokol schválený nariadením (ES) č. 1801/2006.

(5) Mal by sa vymedziť kľúč rozdelenia možností rybolovu medzi členské štáty,

PRIJALA TOTO NARIADENIE:

Článok 1

Týmto sa v mene Spoločenstva schvaľuje protokol, ktorým sa stanovujú možnosti rybolovu a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou na obdobie od 1. augusta 2008 do 31. júla 2012.

Text protokolu je pripojený k tomuto nariadeniu.

Článok 2

1. Možnosti rybolovu stanovené v protokole sa rozdelia medzi členské štáty takto:

Kategória rybolovu GT alebo maximálny počet povolení na obdobie povolení Členský štát GT, povolenia alebo maximálna ročná úroveň úlovkov na členský štát Kategória 1 – Rybárske plavidlá na lov kôrovcov s výnimkou langusty a kraba 9 570 GT Španielsko 7 313 GT Taliansko 1 371 GT Portugalsko 886 GT Kategória 2 – Plavidlá s navíjacími vlečnými sieťami a plavidlá s dlhými lovnými šnúrami na hlbokomorský lov tresky čiernej 3 240 GT Španielsko 3 240 GT Kategória 3 – Rybárske plavidlá na lov hlbokomorských druhov okrem tresky čiernej a s inými zariadeniami ako vlečné siete 1 162 GT Španielsko 1 162 GT Kategória 4 – Plavidlá s navíjacími vlečnými sieťami a s mraziarenskými zariadeniami na rybolov hlbokomorských druhov 375 GT Grécko 375 GT Kategória 5 – Hlavonožce 13 950 GT 32 povolení Španielsko 24 povolení Taliansko 4 povolenia Portugalsko 1 povolenie Grécko 3 povolenia Kategória 6 – Langusty 300 GT Portugalsko 300 GT Kategória 7 – Plavidlá so záťahovými sieťami na lov tuniakov a s mraziarenským zariadením 22 povolení Španielsko 17 povolení Francúzsko 5 povolení Kategória 8 – Plavidlá na lov tuniakov udicami a plavidlá s dlhými lovnými šnúrami pre lov na hladine 22 povolení Španielsko 18 povolení Francúzsko 4 povolenia Kategória 9 – Plavidlá s navíjacími vlečnými sieťami s mraziarenskými zariadeniami na rybolov pelagických druhov 17 povolení pre referenčnú tonáž 250 000 ton Kategória 10 – Lov kraba 300 GT Španielsko 300 GT Kategória 11 – Plavidlá na rybolov pelagických druhov v čerstvom stave ročný priemer 15 000 GT na mesiac

2. Podľa ustanovení protokolu sa nevyužité možnosti rybolovu z kategórie 11 (plavidlá na rybolov pelagických druhov v čerstvom stave) môžu použiť v kategórii 9 (plavidlá s mraziarenskými zariadeniami na rybolov pelagických druhov) do maximálnej výšky 20 povolení mesačne.

3. Pokiaľ ide o kategóriu 9 (plavidlá s navíjacími vlečnými sieťami s mraziarenskými zariadeniami na rybolov pelagických druhov), po prijatí ročného rybolovného plánu vypracovaného členskými štátmi, v ktorom sa uvádzajú žiadosti o povolenie jednotlivých plavidiel, Komisia zašle žiadosti o povolenie mauritánskym orgánom. Na tomto základe a pri zohľadnení rozsahu v akom bola využívaná referenčná kvóta 250 000 ton, Komisia informuje mauritánske orgány o zámere využiť alebo nevyužiť dodatočnú kvótu 50 000 ton nad rámec referenčnej kvóty. V relevantných prípadoch Komisia požiada tieto orgány o zvýšenie dodatočnej kvóty 50 000 ton.

Ročný rybolovný plán spresňuje pre každé plavidlo mesiace činností a výlovy odhadované pre každý mesiac činnosti. Na účely prvého roka uplatňovania protokolu sa rybolovné plány zašlú Komisii najneskôr 15. októbra 2008. Od roku 2009 sa tieto plány budú zasielať Komisii najneskôr 31. januára každého roka.

V prípade, že žiadosti o povolenia pre kategóriu 9 (plavidlá s navíjacími vlečnými sieťami s mraziarenskými zariadeniami na rybolov pelagických druhov) presiahnu maximálny povolený počet na referenčné obdobie, Komisia zašle mauritánskym orgánom prednostne žiadosti plavidiel, ktoré v priebehu deviatich mesiacov pred podaním žiadostí najviac využívali povolenia.

4. Pokiaľ ide o kategóriu 11 (plavidlá na rybolov pelagických druhov v čerstvom stave), po prijatí ročného rybolovného plánu zaslaného členským štátmi Komisia zašle mauritánskym orgánom žiadosti o povolenia pre jednotlivé plavidlá. Tento plán sa zašle Komisii najneskôr 1. decembra predchádzajúceho roka. Uvedie sa v ňom presný počet GT stanovený na každý mesiac činnosti.

V prípade väčšieho záujmu, ako je ročný priemer 15 000 GT mesačne, sa pridelenie vykoná na základe plánov rybolovu uvedených v prvom pododseku.

Článok 3

1. Manažment možností rybolovu je zabezpečený v súlade s článkom 20 nariadenia Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (3).

2. Ak žiadosti o povolenie členských štátov uvedených v článku 2 nepokryjú všetky možnosti rybolovu stanovené protokolom, Komisia môže takisto zohľadniť žiadosti o povolenie z ktoréhokoľvek iného členského štátu.

Článok 4

Členské štáty, ktorých plavidlá vykonávajú rybolov na základe tohto protokolu, oznámia Komisii objem každého výlovu v mauritánskej rybolovnej oblasti v súlade s podrobnými pravidlami ustanovenými v nariadení Komisie (ES) č. 500/2001 zo 14. marca 2001, ktorým sa ustanovujú podrobné pravidlá pre uplatňovanie nariadenia Rady (EHS) č. 2847/93 o monitorovaní úlovkov, ulovených rybárskymi plavidlami Spoločenstva vo vodách tretích krajín a na šírom mori (4).

Článok 5

Predseda Rady sa týmto oprávňuje určiť osoby splnomocnené na podpísanie protokolu tak, aby zaväzoval Spoločenstvo.

Článok 6

Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 15. júla 2008 Za Radu predseda M. BARNIER

(1) Stanovisko z 10. júla 2008 (zatiaľ neuverejnené v úradnom vestníku).

(2) Ú. v. EÚ L 343, 8.12.2006, s. 1.

(3) Ú. v. ES L 358, 31.12.2002, s. 59.

(4) Ú. v. ES L 73, 15.3.2001, s. 8.

PROTOKOL

Ktorým sa stanovujú možnosti rybolovu a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou na obdobie od 1. augusta 2008 do 31. júla 2012

Článok 1

Obdobie uplatňovania a možnosti rybolovu

1. Od 1. augusta 2008 a na obdobie štyroch rokov sú možnosti rybolovu priznané podľa článkov 5 a 6 dohody stanovené v tabuľke pripojenej k tomuto protokolu. Tieto možnosti sú súčasťou celkového rybolovného úsilia, prevzatého v prílohe III, určeného mauritánskymi orgánmi na základe dostupných a pravidelne aktualizovaných vedeckých poznatkov.

2. Odsek 1 sa uplatňuje s výhradou ustanovení článkov 4 a 5 tohto protokolu.

3. Podľa článku 6 dohody môžu plavidlá plávajúce pod vlajkou členského štátu Európskeho spoločenstva vykonávať rybolovnú činnosť v mauritánskych rybolovných oblastiach iba ak sú držiteľmi povolenia na rybolov vydaného v rámci tohto protokolu a za podmienok opísaných v prílohách k tomuto protokolu.

Článok 2

Finančný príspevok – podmienky platby

1. Finančný príspevok uvedený v článku 7 dohody sa stanovuje na 86 miliónov EUR na prvý rok, 76 miliónov EUR na druhý rok, 73 miliónov EUR na tretí rok a 70 miliónov EUR na štvrtý rok (1). Z týchto súm Mauritánia použije na finančnú podporu na realizáciu vnútroštátnej rybolovnej politiky tak, ako je ustanovená v článku 7 ods. 1 písm. b) dohody, 11 miliónov EUR na prvý rok, 16 miliónov EUR na druhý rok, 18 miliónov EUR na tretí rok a 20 miliónov EUR na štvrtý rok, z čoho sa 1 milión EUR ročne použije na podporu národného parku Banc d'Arguin (PNBA)

2. V prípade prekročenia celkovej tonáže 250 000 ton ročne v rámci kategórie 9 pelagických druhov sa príspevok Spoločenstva zvýši o dodatočný príspevok 40 EUR na ulovenú tonu.

3. Odsek 1 sa uplatňuje s výhradou ustanovení článkov 4, 5, 6, 7, 9, 10 a 13 tohto protokolu.

4. Spoločenstvo vykoná platbu finančného príspevku najneskôr 31. 8. 2008 za prvý rok a najneskôr 1. augusta za nasledujúce roky.

5. Finančný príspevok sa uhradí na účet Štátnej pokladnice Mauritánskej islamskej republiky otvorený v Národnej banke Mauritánie, ktorého údaje oznámi ministerstvo.

6. S výhradou ustanovení článku 6 tohto protokolu sa o rozpočtovom pridelení tohto príspevku a podpory PNBA rozhoduje v rámci zákona o štátnom rozpočte Mauritánie a je to preto výhradnou právomocou mauritánskeho štátu.

Článok 3

Vedecká spolupráca

1. Obidve zmluvné strany sa zaväzujú, že budú podporovať zodpovedný rybolov v mauritánskych rybolovných oblastiach na základe zásad trvalo udržateľného hospodárenia.

2. Počas obdobia platnosti tohto protokolu obidve zmluvné strany spolupracujú s cieľom prehĺbiť niektoré otázky týkajúce sa vývoja stavu zdrojov v mauritánskych rybolovných oblastiach; v tejto súvislosti sa najmenej raz ročne stretne spoločný vedecký výbor v súlade s článkom 4 ods. 1 dohody. Na žiadosť jednej zo strán a v prípade potreby vyjadrenej v rámci tohto protokolu sa môžu zvolať ďalšie zasadnutia spoločného vedeckého výboru.

3. Na základe záverov prác spoločného vedeckého výboru a vo svetle najlepších dostupných vedeckých poznatkov sa zmluvné strany navzájom konzultujú v rámci zmiešanej komisie uvedenej v článku 10 dohody, aby v prípade potreby a po spoločnej dohode prijali opatrenia zamerané na trvalo udržateľné hospodárenie s rybolovnými zdrojmi.

4. Spoločný vedecký výbor má mandát najmä na tieto činnosti:

a) vypracovávať ročnú vedeckú správu o loviskách, ktoré sú predmetom tejto dohody;

b) identifikovať a realizovať ročný program týkajúci sa špecifických vedeckých otázok zameraných na zlepšenie pochopenia stavu zdrojov a vývoja ekosystémov;

c) na základe postupu schváleného konsenzom výboru preskúmavať vedecké otázky nastolené pri vykonávaní tejto dohody;

d) realizovať, okrem iného a v prípade potreby, kampane experimentálneho rybolovu, aby sa určili možnosti rybolovu a varianty využívania, ktoré by zaručili zachovanie zdrojov a ich ekosystému.

Článok 4

Úprava možností rybolovu

1. Možnosti rybolovu uvedené v článku 1 tohto protokolu sa môžu zvýšiť po spoločnej dohode za predpokladu, že závery spoločného vedeckého výboru uvedeného v článku 4 ods. 1 dohody potvrdia, že takéto zvýšenie neohrozí trvalo udržateľné hospodárenie s mauritánskymi zdrojmi. V takomto prípade sa finančný príspevok uvedený v článku 2 ods. 1 tohto protokolu zvýši pro rata temporis. Celková ročná výška finančného príspevku zaplateného Európskym spoločenstvom však nesmie prekročiť dvojnásobok sumy uvedenej v článku 2 ods. 1 tohto protokolu a táto výška bude úmerná zvýšeniu možností rybolovu.

2. Naopak v prípade, že sa zmluvné strany dohodnú na prijatí opatrení uvedených v článku 3 ods. 3 tohto protokolu, z ktorých vyplýva zníženie možností rybolovu uvedených v článku 1 tohto protokolu, finančný príspevok sa zníži pro rata temporis. Bez toho, aby boli dotknuté ustanovenia článku 6 tohto protokolu, Európske spoločenstvo je oprávnené pozastaviť finančný príspevok v prípade, že nebude možné využívať žiadnu z možností rybolovu stanovených v tomto protokole.

3. Rozdelenie možností rybolovu medzi rôzne kategórie plavidiel sa tiež môže revidovať po spoločnej dohode zmluvných strán a so zreteľom na každé prípadné odporúčanie spoločného vedeckého výboru, pokiaľ ide o riadenie zásob, ktoré by mohli byť týmto prerozdelením dotknuté. Zmluvné strany sa dohodnú na zodpovedajúcej úprave finančného príspevku, ak je to opodstatnené na základe prerozdelenia možností rybolovu.

4. O úpravách možností rybolovu uvedených v odsekoch 1, 2 a 3 sa rozhoduje po spoločnej dohode v rámci zmiešanej komisie uvedenej v článku 10 dohody.

Článok 5

Prieskumný rybolov

1. Strany môžu vykonávať kampane prieskumného rybolovu v mauritánskych rybolovných oblastiach po vydaní stanoviska spoločného vedeckého výboru ustanoveného v článku 4 dohody. Na tento účel vedú na základe žiadosti ktorejkoľvek zmluvnej strany konzultácie a v jednotlivých prípadoch určia nové zdroje, podmienky a iné vhodné parametre.

2. Povolenia na prieskumný rybolov sa udeľujú na skúšobné účely najviac na šesťmesačné obdobie a v súlade s ustanoveniami podľa článku 6 ods. 2 dohody. Podliehajú platbe poplatku.

3. Keď zmluvné strany dospejú k záveru, že výsledky prieskumných kampaní sú pozitívne, v súlade s ochranou ekosystémov a zachovaním živých morských zdrojov, môžu sa plavidlám Spoločenstva poskytnúť nové možnosti rybolovu v súlade s postupom spoločnej dohody ustanovenej v článku 4 tohto protokolu a až do uplynutia platnosti tohto protokolu a v závislosti od úsilia, ktoré možno povoliť. Finančný príspevok sa zvýši v súlade s ustanoveniami podľa článku 4.

4. Prieskumný rybolov sa realizuje v úzkej spolupráci s Mauritánskym inštitútom pre oceánografický výskum a výskum rybolovu (IMROP). IMROP preto rozhoduje o zložení skupiny výskumníkov a pozorovateľov, ktorí majú byť nalodení. Náklady na nich uhradí majiteľ plavidla. Údaje získané počas prieskumného rybolovu sú obsiahnuté v správe IMROP, ktorá sa oznámi ministerstvu.

5. Úlovky chytené počas experimentálneho rybolovu sú majetkom majiteľa plavidla. Zakazuje sa lov druhov, ktoré nedosahujú veľkosť podľa predpisov a ktorých rybolov, držanie na palube a predaj nie sú povolené mauritánskymi právnymi predpismi.

6. S výhradou opačných ustanovení prijatých po spoločnej dohode oboch strán plavidlá prevádzkované v režime prieskumného rybolovu vykladajú všetky úlovky v Mauritánii.

Článok 6

Prínos dohody o spolupráci k realizácii sektorovej politiky rybolovu Mauritánie

1. Finančná podpora uvedená v článku 7 ods. 1 písm. b) dohody predstavuje 11 miliónov EUR na prvý rok, 16 miliónov EUR na druhý rok, 18 miliónov EUR na tretí rok a 20 miliónov EUR na štvrtý rok v súlade s článkom 2 ods. 1 tohto protokolu. Táto finančná podpora prispeje k rozvoju a implementácii Národnej stratégie trvalo udržateľného rozvoja sektora rybolovu Mauritánie s cieľom zaviesť v mauritánskych vodách trvalo udržateľný a zodpovedný rybolov v súlade so strategickými cieľmi ochrany rybolovných zdrojov a lepšej integrácie sektora do vnútroštátneho hospodárstva, najmä pokiaľ ide o oblasti uvedené v odseku 3 a ktorých orientačný zoznam ukazovateľov sa nachádza v prílohe IV, ako aj o podporu PNBA.

2. Za hospodárenie so sumou finančnej podpory uvedenej v odseku 1 zodpovedá Mauritánia a toto hospodárenie je založené na cieľoch, ktoré sa budú realizovať, určených oboma zmluvnými stranami spoločnou dohodou, a na súvisiacich programoch a ukazovateľoch umožňujúcich hodnotiť ich realizáciu.

3. Bez toho, aby bolo dotknuté určenie týchto cieľov oboma zmluvnými stranami, v súlade s prioritami Národnej stratégie trvalo udržateľného rozvoja sektora rybolovu Mauritánie a s cieľom zaviesť trvalo udržateľné a zodpovedné hospodárenie s rybolovnými zdrojmi a podporiť rozvoj sektora sa obidve strany dohodli, že sa zamerajú na tieto oblasti pôsobnosti:

V rámci hospodárenia s loviskami rýb a dosiahnutia optimálneho úžitku na tieto ciele:

— uskutočňovanie plánov lovísk (chobotnice, krevety atď.),

— posilnenie rybárskeho a oceánografického výskumu,

— posilnenie monitorovania,

— kontrolu a úpravu kapacít,

— rozvoj nových lovísk rýb (sardinky, ančovičky atď.).

V rámci rastu hospodárskeho a sociálneho vplyvu sektora na tieto ciele:

— rozvoj infraštruktúr prístavov a prístavných služieb,

— zabezpečenie súladu s normami a zvýšenie kvality, najmä pokiaľ ide o zlepšenie hygienických podmienok výroby produktov rybolovu a posilnenie kontrolnej kapacity príslušných mauritánskych orgánov,

— podporu súkromných investícií do sektora rybolovu, najmä prostredníctvom zvýšenia úrovne a modernizácie výrobných zariadení, podpory faktorov celkovej konkurencieschopnosti a komparatívnych predností,

— rozvoj remeselného morského rybolovu, vnútrozemského rybolovu a rybného hospodárstva.

V rámci ochrany morského životného prostredia, prírodných stanovísk a pobrežia na tieto ciele:

— ochranu morského životného prostredia a vodných prírodných stanovísk,

— zvýšenie kapacít diagnostiky a boja proti znečisťovaniu morí.

V rámci reformy právneho a inštitucionálneho rámca na tieto ciele:

— posilnenie inštitucionálnych kapacít ministerstva rybolovu a štruktúr pod jeho gesciou,

— zlepšenie právneho rámca týkajúceho sa vykonávania rybolovných činností a inštitucionálneho prostredia v sektore.

Článok 7

Spôsob realizácie podpory sektorovej politiky rybolovu Mauritánie

1. Bez toho, aby boli dotknuté ustanovenia článku 6 ods. 3 tohto protokolu, sa Európske spoločenstvo a ministerstvo dohodnú v rámci zmiešanej komisie ustanovenej v článku 10 dohody a na základe usmernení uvedených v prílohe IV a po nadobudnutí platnosti tohto protokolu na:

a) ročných a viacročných usmerneniach na uplatňovanie priorít politiky rybolovu v Mauritánii určených v článku 6 tohto protokolu, ktorých cieľom je zaviesť trvalo udržateľný a zodpovedný rybolov, a najmä na ročných a viacročných usmerneniach uvedených v článku 6 ods. 3 tohto protokolu,

b) na ročných a viacročných cieľoch, ktoré treba dosiahnuť, ako aj na kritériách a ukazovateľoch, ktoré treba použiť pri vyhodnocovaní dosiahnutých výsledkov na ročnom základe.

2. Každú zmenu týchto usmernení, cieľov, kritérií a ukazovateľov hodnotenia musia schváliť zmluvné strany v rámci zmiešanej komisie.

3. V nadväznosti na určené a implementované ciele a usmernenia podľa protokolu 2006/2008, ktorý je v platnosti do 31. júla 2008, sa viacročný plán sektorovej podpory rozpracovaný na kalendárne roky na základe tohto protokolu bude každoročne oznamovať Európskemu spoločenstvu najneskôr 1. marca,

Pokiaľ ide o prvý rok platnosti tohto protokolu, viacročný plán a ročný prídel sektorovej podpory uvedenej v článku 6 ods. 1 tohto protokolu určený Mauritániou oznámi Mauritánia Európskemu spoločenstvu v čase schválenia usmernení, cieľov, kritérií a ukazovateľov hodnotenia zmiešanou komisiou najneskôr 1. marca.

Sektorová podpora bude predmetom spoločnej strednodobej správy o realizácii výsledkových ukazovateľov za prebiehajúci kalendárny rok v mesiaci jún a spoločnej záverečnej správy o realizácii týchto výsledkových ukazovateľov v mesiaci január nasledujúceho roka. Mauritánska strana okrem toho oznámi najneskôr do 30. októbra každého roka sektorový rozpočtový prídel stanovený v zákone o štátnom rozpočte na nasledujúci rok.

4. Na účely prípravy spoločných správ ministerstvo zašle Komisii najneskôr mesiac pred vypracovaním spoločnej strednodobej správy a spoločnej záverečnej správy, t. j. predbežnej správy a ročnej záverečnej správy o realizácii dosiahnutých výsledkov, ako aj o prípadných zistených ťažkostiach a navrhnutých nápravných a vyrovnávacích opatreniach.

Komisia si vyhradzuje právu vyžiadať si od mauritánskych orgánov akékoľvek doplňujúce informácie týkajúce sa týchto výsledkov s cieľom uskutočniť konzultácie s mauritánskymi orgánmi v rámci zmiešanej komisie uvedenej v článku 10 dohody, aby prijali nápravné opatrenia, ktoré by umožnili dosiahnuť stanovené ciele.

Článok 8

Hospodárska integrácia subjektov zo Spoločenstva do sektora rybolovu v Mauritánii

1. Obidve zmluvné strany sa zaväzujú, že budú podporovať hospodársku integráciu subjektov zo Spoločenstva do celého sektora rybolovu v Mauritánii. V tejto súvislosti obidve zmluvné strany spoločne vypracujú v priebehu roka 2008 objektívne hodnotenia obmedzení spojených so súkromnými investíciami v sektore rybolovu v Mauritánii, s cieľom stanoviť usmernenia na podporu investícií so zreteľom na rozvoj infraštruktúr na vykládku, zosúladenie s normami a modernizáciu výrobných nástrojov, na podporu odvetví uvádzajúcich na trh produkty rybolovu a na opatrenia na zlepšenie právneho a inštitucionálneho prostredia sektora a jeho konkurencieschopnosti.

2. Obidve zmluvné strany sa dohodli na zriadení spoločnej pracovnej skupiny, ktorá bude pravidelne skúmať problematiku súkromného investovania do mauritánskeho sektora rybolovu a najmä zjednodušenia zakladania európskych súkromných podnikov, zmiešaných spoločností medzi mauritánskymi a európskymi súkromnými subjektmi a vhodných foriem verejno-súkromného partnerstva. Táto pracovná skupina bude oprávnená stanoviť osobitný ročný akčný plán a spoločnou dohodou monitorovať jeho vykonávanie, predovšetkým z hľadiska prínosu dohody o partnerstve k realizácii sektorovej politiky rybolovu v Mauritánii.

3. Obidve zmluvné strany sa ďalej dohodli zaviesť výročné stretnutia v rámci fóra na podporu súkromného partnerstva v mauritánskom sektore rybolovu. Toto výročné fórum, na ktoré budú pozvané európske a mauritánske podnikateľské subjekty, sa uskutoční v Mauritánii.

4. S cieľom rozvíjať predovšetkým odvetvie čerstvých produktov Mauritánia poskytne subjektom zo Spoločenstva, ktoré vykladajú produkty v mauritánskych prístavoch (najmä na účely ich predaja miestnym priemyselným podnikom, ich zhodnotenia v Mauritánii týmito subjektmi alebo na účely prepravy týchto úlovkov vylovených v mauritánskych rybolovných oblastiach po súši), stimulačné zníženie sumy poplatkov v súlade s ustanoveniami prílohy 1 k tomuto protokolu a s príslušnými právnymi predpismi Mauritánie.

Článok 9

Spory – pozastavenie uplatňovania protokolu

1. Každý spor medzi zmluvnými stranami vyplývajúci z výkladu ustanovení tohto protokolu a príloh k nemu a z ich uplatňovania musia zmluvné strany vzájomne konzultovať v rámci zmiešanej komisie ustanovenej v článku 10 dohody, ktorá v prípade potreby zvolá výnimočné zasadnutie.

2. Uplatňovanie protokolu sa na návrh ktorejkoľvek zmluvnej strany môže pozastaviť v prípade, keď sa spor medzi oboma zmluvnými stranami považuje za vážny a keď konzultácie vedené v rámci spoločného výboru v súlade s odsekom 1 neumožnili urovnať spor priateľským dohovorom.

3. Pozastavenie uplatňovania protokolu podlieha písomnému oznámeniu úmyslu zainteresovanej strany najmenej tri mesiace pred dátumom, keď má toto pozastavenie nadobudnúť účinnosť.

4. Odchylne od postupu pozastavenia ustanoveného v odsekoch 1, 2 a 3 si Spoločenstvo vyhradzuje právo okamžite pozastaviť uplatňovanie protokolu v prípade, že Mauritánia nedodrží svoje záväzky týkajúce sa realizácie sektorovej politiky rybolovu. Toto pozastavenie sa bezodkladne oznámi mauritánskym orgánom.

5. V prípade pozastavenia budú zmluvné strany naďalej viesť konzultácie s cieľom dosiahnuť priateľské riešenie sporu. Keď sa takéto riešenie dosiahne, obnoví sa uplatňovanie protokolu a výška finančného príspevku sa zníži pro rata temporis v závislosti od dĺžky obdobia, počas ktorého bolo uplatňovanie protokolu pozastavené.

Článok 10

Pozastavenie uplatňovania protokolu z dôvodu chýbajúcich platieb

S výhradou ustanovení článku 4 tohto protokolu, v prípade, že Spoločenstvo nevykoná platby ustanovené v článku 2 tohto protokolu, môže byť uplatňovanie tohto protokolu pozastavené za týchto podmienok:

a) ministerstvo zašle Európskej komisii oznámenie o chýbajúcej platbe. Európska komisia pristúpi k príslušnému prevereniu a v prípade potreby najneskôr do 30 pracovných dní odo dňa doručenia oznámenia vykoná potrebné platby,

b) ak sa platba neuskutoční alebo nebude riadne zdôvodnené neuskutočnenie platby v lehote ustanovenej v písmene a), príslušné orgány Mauritánie sú oprávnené pozastaviť uplatňovanie tohto protokolu. Bezodkladne o tom informujú Európsku komisiu.

c) Protokol sa začne opätovne uplatňovať hneď po vykonaní príslušných platieb.

Článok 11

Uplatniteľné ustanovenia vnútroštátneho práva

Bez toho, aby boli dotknuté ustanovenia dohody, činnosti plavidiel prevádzkovaných podľa tohto protokolu a príloh k nemu, najmä vykládka, prekládka, využívanie prístavných služieb, nákup tovaru a iné sa riadia právnymi predpismi uplatniteľnými Mauritánii.

Článok 12

Trvanie

Tento protokol a prílohy k nemu sa budú uplatňovať počas obdobia štyroch rokov od 1. augusta 2008, pokiaľ nedôjde k vypovedaniu v súlade s článkom 13.

Článok 13

Vypovedanie

1. V prípade vypovedania protokolu dotknutá zmluvná strana písomne oznámi druhej strane svoj zámer vypovedať protokol najmenej šesť mesiacov pred dňom, keď toto vypovedanie nadobudne účinnosť.

2. Odoslanie oznámenia podľa predchádzajúceho odseku má za následok začatie konzultácií medzi zmluvnými stranami.

Článok 14

Nadobudnutie platnosti

1. Tento protokol a jeho prílohy nadobúdajú platnosť dňom, keď si obidve zmluvné strany oznámia ukončenie postupov, ktoré sú potrebné na nadobudnutie jej platnosti.

2. Uplatňujú sa od 1. augusta 2008 namiesto protokolu a príloh k nemu, ktorý sa vzťahuje na obdobie od 1. júla 2006 do 31. júla 2008.

(1) K tejto sume sa pridáva suma príspevkov, ktoré majú uhradiť majitelia plavidiel, stanovených v kapitole III prílohy 1, ktoré vyberá priamo Mauritánia na účet uvedený v kapitole IV prílohy 1 a ktorá sa odhaduje na 15 miliónov EUR ročne.

Strategický dokument a Vnútroštátny orientačný program v rámci 10. ERF pre Mauritániu okrem toho obsahuje aj odhady rozpočtovej podpory vo výške 40 miliónov EUR na tri roky od roku 2009 za predpokladu, že budú splnené nevyhnutné podmienky. Na základe celkového pozitívneho výkonu v čase strednodobej správy o 10. ERF vrátane politiky v sektore rybného hospodárstva v roku 2010 bude možné uvažovať o prípadnom zvýšení plánovateľného prídelu z 10. EFR.

Tabuľka možností rybolovu

Druh rybolovu KÔROVCE HLBOKOMORSKÝ RYBOLOV PRI DNE HLAVONOžCE RYBOLOV PELAGICKÝCH DRUHOV Kategória 1 Kôrovce s výnimkou langusty a kraba Kategória 10 Kraby Kategória 6 Langusty Kategória 2 Plavidlá s navíjacími vlečnými sieťami a plavidlá s dlhými lovnými šnúrami a zamerané na tresku čiernu Kategória 3 Plavidlá na lov hbokomorských druhov okrem tresky čiernej a s inými zariadeniami ako vlečné siete Kategória 4 Hlbokomorský rybolov – plavidlá s navíjacími vlečnými sieťami a zamerané na iné druhy ako treska čierna Kategória 5 Hlavonožce Kategória 7 Plavidlá na lov tuniakov s vlečnými sieťami Kategória 8 Plavidlá na lov tuniakov udicami a plavidlá s dlhými lovnými šnúrami pre lov na hladine Kategória 9 Plavidlá s navíjacími vlečnými sieťami a mraziarenským zariadením na lov pelagických druhov (1) Kategória 11 Rybárske plavidlá na lov pelagických druhov v čerstvom stave (1) maximálny počet GT na obdobie povolení 9 570 GT 300 GT 300 GT 3 240 GT 1 162 GT 375 GT 13 950 GT 32 plavidiel 22 plavidiel 22 plavidiel 17 povolení ročný priemer 15 000 GT na mesiac

KATEGÓRIA RYBOLOVU 1: RYBÁRSKE PLAVIDLÁ NA LOV KÔROVCOV S VÝNIMKOU LANGUSTY A KRABA

1. Oblasť rybolovu

i) Severne od rovnobežky 19° 21,00 S, mimo oblasti určenej týmito bodmi: 20° 46,30 S 17° 03,00 Z 20° 40,00 S 17° 07,50 Z 20° 05,00 S 17° 07,50 Z 19° 35,50 S 16° 47,00 Z 19° 28,00 S 16° 45,00 Z 19° 21,00 S 16° 45,00 Z ii) Južne od rovnobežky 19° 21,00 S, západne od čiary vo vzdialenosti 6 míľ (pozri referenčné údaje v dodatku 6 k prílohe II). Po prijatí plánu hospodárenia s krevetami sa môže táto zóna upraviť po spoločnej dohode zmluvných strán.





2. Povolené rybárske zariadenie

Hlbokomorská vlečná sieť na krevety a iné selektívne zariadenia Obidve strany vykonajú technické skúšky s cieľom určiť prostriedky selekcie a najmä: selektívne mriežky pre vlečné siete, (ii) iné selektívne zariadenia ako vlečná sieť. Selektívne zariadenia treba realizovať do 31. 12. 2009, po vedeckom, technickom a hospodárskom vyhodnotení výsledkov týchto skúšok. Zdvojenie vaku siete je zakázané. Zdvojenie sietí, ktoré tvoria vak vlečnej siete, je zakázané. Ochranné kryty sú povolené v súlade s článkom 24 mauritánskeho zákona o rybolove.





3. Minimálna veľkosť oka

50 mm





4. Biologický pokoj

Dve (2) obdobia v dĺžke (2) mesiacov: máj – jún a september – október Obidve strany môžu po spoločnej dohode v rámci zmiešanej komisie rozhodnúť o úprave, predĺžení alebo skrátení tohto obdobia biologického pokoja, ako aj o určení priestorovo a časovo uzatvorených oblastí na účely ochrany reprodukčných oblastí a oblastí, v ktorých je veľká koncentrácia mláďat.





5. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





6. Povolená tonáž/poplatky

2008/2009 2009/2010 2010/2011 2011/2012 Tonáž (GT) povolená na obdobie povolení 9 570 GT 9 570 GT 9 570 GT 9 570 GT Poplatky za GT a rok v eurách 291 303 315 315





7. Poznámky

Poplatky sa stanovujú na obdobie štyroch rokov uplatňovania protokolu. Vykládka a prekládka sú podporované podľa ustanovení protokolu a prílohy 1.

KATEGÓRIA RYBOLOVU 2: PLAVIDLÁ S NAVÍJACÍMI VLEČNÝMI SIEŤAMI (1) A PLAVIDLÁ S DLHÝMI LOVNÝMI ŠNÚRAMI NA HLBOKOMORSKÝ LOV TRESKY ČIERNEJ

1. Oblasť rybolovu

1.1. i) Severne od rovnobežky 19° 15,60 S, západne od čiary spájajúcej tieto body: 20° 46,30 S 17° 03,00 Z 20° 36,00 S 17° 11,00 Z 20° 36,00 S 17° 36,00 Z 20° 03,00 S 17° 36,00 Z 19° 45,70 S 17° 03,00 Z 19° 29,00 S 16° 51,50 Z 19° 15,60 S 16° 51,50 Z 19° 15,60 S 16° 49,60 Z ii) Južne od rovnobežky 19° 15,60 S po rovnobežku 17° 50,00 S, západne od čiary vo vzdialenosti 18 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. iii) Južne od rovnobežky 17° 50,00 S, západne od čiary vo vzdialenosti 12 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. 1.2. Oblasti rybolovu hlavonožcov počas biologického pokoja sú tieto: i) Medzi Cap Blanc a Cap Timiris je ochranná zóna určená týmito bodmi: 20° 46,00 S 17° 03,00 Z 20° 46,00 S 17° 47,00 Z 20° 03,00 S 17° 47,00 Z 19° 47,00 S 17° 14,00 Z 19° 21,00 S 16° 55,00 Z 19° 15,60 S 16° 51,50 Z 19° 15,60 S 16° 49,60 Z ii) Južne od Cap Timiris (južne od rovnobežky 19° 15,60 S) až po Nouakchott (17° 50,00 S) je ochranná zóna určená čiarou vo vzdialenosti 18 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. iii) Južne od Nouakchott (južne od rovnobežky 17° 50,00 S,) je ochranná zóna určená čiarou vo vzdialenosti 12 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

— hlbokomorská lovná šnúra — hlbokomorská vlečná sieť na lov tresky Zdvojenie vaku siete je zakázané. Zdvojenie sietí, ktoré tvoria vak vlečnej siete, je zakázané.





3. Minimálna veľkosť oka

pre vlečnú sieť 70 mm





4. Biologický pokoj

Obidve strany po spoločnej dohode v rámci zmiešanej komisie a na základe najlepších dostupných vedeckých poznatkov, prijatých spoločným vedeckým výborom, rozhodnú o najvhodnejšom období biologického pokoja.





5. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





6. Povolená tonáž/poplatky

2008/2009 2009/2010 2010/2011 2011/2012 Tonáž (GT) povolená na obdobie povolení 3 240 GT 3 240 GT 3 240 GT 3 240 GT Poplatky za GT a rok v eurách 148 153 159 159





7. Poznámky

Poplatky sa stanovujú na obdobie štyroch rokov uplatňovania protokolu. (1) Z tejto kategórie sú vylúčené všetky plavidlá s navíjacími vlečnými sieťami s mraziarenským zariadením. Vykládka a prekládka sú podporované podľa ustanovení protokolu a prílohy 1.

KATEGÓRIA RYBOLOVU 3: RYBÁRSKE PLAVIDLÁ NA LOV HLBOKOMORSKÝCH DRUHOV OKREM TRESKY ČIERNEJ A S INÝMI ZARIADENIAMI AKO VLEČNÉ SIETE

1. Oblasť rybolovu

1.1. i) Severne od rovnobežky 19° 48,50 S, od 3 míľ meraných od základnej čiary Cap Blanc-Cap Timiris. ii) Južne od rovnobežky 19° 48,50 S po rovnobežku 19° 21,00 S, západne od poludníka 16° 45,00 Z. iii) Južne od rovnobežky 19° 21,00 S N, od 3 míľ meraných od čiary vo vzdialenosti 6 míľ, ktorej súradnice sú uvedené v dodatku 6 k prílohe II 1.2. Oblasti rybolovu hlavonožcov počas biologického pokoja sú: i) Medzi Cap Blanc a Cap Timiris: 20° 46,00 S 17° 03,00 Z 20° 46,00 S 17° 47,00 Z 20° 03,00 S 17° 47,00 Z 19° 47,00 S 17° 14,00 Z 19° 21,00 S 16° 55,00 Z 19° 15,60 S 16° 51,50 Z 19° 15,60 S 16° 49,60 Z ii) Južne od Cap Timiris (južne od rovnobežky 19° 15,60 S) po Nouakchott (17° 50,00 S) je ochranná zóna určená čiarou vo vzdialenosti 3 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. iii) Južne od Nouakchott (južne od rovnobežky 17° 50,00 S) je ochranná zóna určená čiarou vo vzdialenosti 3 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

— lovné šnúry, — žiabrové siete s kalibrovanými očkami, s maximálnym spádom 7 m a maximálnou dĺžkou 100 metrov. V súlade s mauritánskymi právnymi predpismi sa zakazujú žiabrové siete vyrobené z polyamidového vlákna. — ručná udica, — rybárske siete, — záťahová sieť na lov návnad.





3. Minimálna veľkosť oka

pre žiabrovú sieť 120 mm pre sieť na lov živej návnady 20 mm;





4. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





5. Povolená tonáž

2008/2009 2009/2010 2010/2011 2011/2012 Tonáž (GT) povolená na obdobie povolení 1 162 GT 1 162 GT 1 162 GT 1 162 GT Poplatky za GT a rok v eurách 254 264 274 274





6. Poznámky

Poplatky sa stanovujú na obdobie štyroch rokov uplatňovania protokolu. Rybárske zariadenie, ktoré sa bude používať, treba oznámiť v žiadosti o povolenie. Záťahová sieť sa bude používať iba na lov návnad, ktoré sa majú použiť na lov udicou alebo rybárskou sieťou. Použitie rybárskej siete sa povoľuje najviac 7 plavidlám, ktorých tonáž je v jednotlivých prípadoch menšia ako 135 GT. Vykládka a prekládka sú podporované podľa ustanovení protokolu a prílohy 1. Obidve strany po spoločnej dohode v rámci zmiešanej komisie a na základe najlepších dostupných vedeckých poznatkov, prijatých spoločným vedeckým výborom, rozhodnú o najvhodnejšom období biologického pokoja.

KATEGÓRIA RYBOLOVU 4: PLAVIDLÁ S NAVÍJACÍMI VLEČNÝMI SIEŤAMI A S MRAZIARENSKÝMI ZARIADENIAMI NA RYBOLOV HLBOKOMORSKÝCH DRUHOV

1. Oblasť rybolovu

1.1. (i) Severne od rovnobežky 19° 15,60 S, západne od čiary spájajúcej tieto body: 20° 46,30 S 17° 03,00 Z 20° 36,00 S 17° 11,00 Z 20° 36,00 S 17° 36,00 Z 20° 03,00 S 17° 36,00 Z 19° 45,70 S 17° 03,00 Z 19° 29,00 S 16° 51,50 Z 19° 15,60 S 16° 51,50 Z 19° 15,60 S 16° 49,60 Z (ii) Južne od rovnobežky 19° 15,60 S po rovnobežku 17° 50,00 S, západne od čiary vo vzdialenosti 18 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. (iii) Južne od rovnobežky 17° 50,00 S, západne od čiary vo vzdialenosti 12 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

— vlečná sieť. Zdvojenie vaku siete je zakázané. Zdvojenie sietí, ktoré tvoria vak vlečnej siete, je zakázané.





3. Minimálna veľkosť oka

70 mm





4. Biologický pokoj

Dve (2) obdobia v dĺžke (2) mesiacov: máj – jún a september – október Obidve strany môžu po spoločnej dohode v rámci zmiešanej komisie rozhodnúť o úprave, predĺžení alebo skrátení tohto obdobia biologického pokoja, ako aj o určení priestorovo a časovo uzatvorených oblastí na účely ochrany reprodukčných oblastí a oblastí, v ktorých je veľká koncentrácia mláďat.





5. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





6. Povolená tonáž/poplatky

2008/2009 2009/2010 2010/2011 2011/2012 Tonáž (GT)povolená na obdobie povolení 375 GT 375 GT 375 GT 375 GT Poplatky za GT a rok v eurách 156 163 169 169





7. Poznámky

Poplatky sa stanovujú na obdobie štyroch rokov uplatňovania protokolu. Vykládka a prekládka sú podporované podľa ustanovení protokolu a prílohy 1.

KATEGÓRIA RYBOLOVU 5: HLAVONOŽCE

1. Oblasť rybolovu

Severne od rovnobežky 19° 15,60 S, mimo oblasti určenej týmito bodmi: 20° 46,30 S 17° 03,00 Z 20° 40,00 S 17° 07,50 Z 19° 57,00 S 17° 07,50 Z 19° 28,20 S 16° 48,00 Z 19° 18,50 S 16° 48,00 Z 19° 18,50 S 16° 40,50 Z 19° 15,60 S 16° 38,00 Z Južne od rovnobežky 19° 15,60 S po rovnobežku 17° 50,00 S, západne vo vzdialenosti 9 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. Južne od rovnobežky 17° 50,00 S, západne vo vzdialenosti 6 míľ meraných od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

Hlbokomorská vlečná sieť. Zdvojenie vaku siete je zakázané. Zdvojenie sietí, ktoré tvoria vak vlečnej siete, je zakázané.





3. Minimálna veľkosť oka

70 mm





4. Biologický pokoj

Dve (2) obdobia v dĺžke (2) mesiacov: máj – jún a september – október Obidve strany môžu po spoločnej dohode v rámci zmiešanej komisie a na základe najlepších dostupných vedeckých poznatkov rozhodnúť o úprave, predĺžení alebo skrátení tohto obdobia biologického pokoja, ako aj o určení priestorovo a časovo uzatvorených oblastí na účely ochrany reprodukčných oblastí a oblastí, v ktorých je veľká koncentrácia mláďat.





5. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





6. Povolená tonáž/poplatky

2008/2009 2009/2010 2010/2011 2011/2012 Tonáž (GT) povolená na obdobie povolení 13 950 GT 13 950 GT 13 950 GT 13 950 GT Poplatky za GT a rok v eurách 349 363 377 377





7. Poznámky

Poplatky sa stanovujú na obdobie štyroch rokov uplatňovania protokolu. Vykládka a prekládka sú podporované podľa ustanovení protokolu a prílohy 1.

KATEGÓRIA RYBOLOVU 6: LANGUSTY

1. Oblasť rybolovu

1.1 Severne od 19° 21,00 S: 20 míľ, meraných od základnej čiary Cap Blanc-Cap Timiris. 1.2 Južne od 19° 21,00 S: 15 míľ, meraných od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

Koše





3. Minimálna veľkosť oka

60 mm kusy siete





4. Biologický pokoj

Dve (2) obdobia v dĺžke (2) mesiacov: máj – jún a september – október Obidve strany môžu po spoločnej dohode v rámci zmiešanej komisie rozhodnúť o úprave, predĺžení alebo skrátení tohto obdobia biologického pokoja.





5. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





6. Povolená tonáž/poplatky

2008/2009 2009/2010 2010/2011 2011/2012 Tonáž (GT) povolená na obdobie povolení 300 GT 300 GT 300 GT 300 GT Poplatky za GT a rok v eurách 283 294 305 305





7. Poznámky

Poplatky sa stanovujú na obdobie štyroch rokov uplatňovania protokolu. Vykládka a prekládka sú podporované podľa ustanovení protokolu a prílohy 1.

KATEGÓRIA RYBOLOVU 7: PLAVIDLÁ SO ZÁŤAHOVÝMI SIEŤAMI NA LOV TUNIAKOV A S MRAZIARENSKÝM ZARIADENÍM

1. Oblasť rybolovu

1.1 Severne od 19° 21,00 S: 30 míľ, meraných od základnej čiary Cap Blanc-Cap Timiris. 1.2 Južne od 19° 21,00 S: 30 míľ, meraných od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

záťahové siete





3. Minimálna veľkosť oka

normy odporúčané ICCAT





4. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





5. Povolená tonáž/poplatky

Povinný poplatok za tonu úlovku 35 EUR Počet plavidiel oprávnených na rybolov 22 Preddavok na plavidlo a rok v eurách 1 750 EUR





6. Poznámky

Poplatky sa stanovujú na obdobie štyroch rokov uplatňovania protokolu. Vykládka a prekládka sú podporované podľa ustanovení protokolu a prílohy 1.

KATEGÓRIA RYBOLOVU 8: PLAVIDLÁ NA LOV TUNIAKOV UDICAMI A PLAVIDLÁ S DLHÝMI LOVNÝMI ŠNÚRAMI PRE LOV NA HLADINE

1. Oblasť rybolovu

Pre plavidlá s dlhými lovnými šnúrami pre lov na hladine sa uplatňujú rovnaké oblasti ako pre plavidlá so záťahovými sieťami na lov tuniakov z kategórie 7. Pre plavidlá na lov tuniakov udicami sa uplatňujú tieto oblasti: 1.1 severne od 19° 21,00 S: 15 míľ, meraných od základnej čiary Cap Blanc-Cap Timiris, 1.2 severne od 19° 21,00 S: 12 míľ, meraných od čiary vo vzdialenosti 6 míľ, ktorej súradnice sú uvedené v dodatku 6 k prílohe II. Rybolovná oblasť povolená pre rybolov na živú návnadu: — severne od rovnobežky 19° 48,50 S, od 3 míľ, meraných od základnej čiary Cap Blanc-Cap Timiris, — južne od rovnobežky 19° 48,50 S po rovnobežku 19° 21,00 S, západne od poludníka 16° 45,00 Z, — južne od rovnobežky 19° 21,00 S, od 3 míľ, meraných od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

Udica a lovné šnúry pre lov na hladine





3. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





4. Povolená tonáž/poplatky

Počet plavidiel oprávnených na rybolov 22 Plavidlá loviace s udicami – poplatok za tonu úlovku 25 EUR Plavidlá loviace dlhými lovnými šnúrami – poplatok za tonu úlovku 35 EUR Preddavok na plavidlo a rok v eurách 2 500 EUR pre plavidlá loviace s udicami 3 500 EUR pre plavidlá loviace dlhými lovnými šnúrami





5. Poznámky

Poplatky sa stanovujú na obdobie štyroch rokov uplatňovania protokolu. (1) Minimálna povolená veľkosť oka pre rybolov na živú návnadu: 16 mm. Činnosť rybolovu na návnadu sa obmedzí na počet dní v mesiaci, ktorý určí zmiešaná komisia. Začiatok a koniec tejto činnosti treba oznámiť dohľadu. (2) V súlade s odporúčaniami ICCAT a FAO týkajúcimi sa tejto oblasti sa zakazuje rybolov druhov, akými sú žralok ozrutný (Cetorhinus maximus), žralok biely (Carcharodon carcharias), piesočný žralok tigrovitý (Carcharias taurus) a žralok tope (Galeorhinus galeus). (3) V súlade s odporúčaniami ICCAT 04 – 10 a 05 – 05, ktoré sa týkajú ochrany ulovených žralokov v súvislosti s loviskami riadenými ICCAT. (4) Vykládka a prekládka sú podporované podľa ustanovení protokolu a prílohy 1. (5) Obidve zmluvné strany sa dohodnú na podrobných pravidlách, aby tejto kategórii umožnili loviť alebo zbierať živú návnadu potrebnú na činnosti týchto plavidiel. V prípade, že sa činnosti vykonávajú v citlivých oblastiach alebo s nezvyčajnými zariadeniami, určia sa tieto podmienky na základe odporúčaní IMROP a po dohode s dohľadom.

KATEGÓRIA RYBOLOVU 9: PLAVIDLÁ S MRAZIARENSKÝMI ZARIADENIAMI PRE RYBOLOV PELAGICKÝCH DRUHOV

1. Oblasť rybolovu

(i) Severne od rovnobežky 19° 21,00 S: mimo oblasti určenej týmito bodmi: 20° 46,30 S 17° 03,00 Z 20° 36,00 S 17° 11,00 Z 20° 36,00 S 17° 24,10 Z 19° 57,00 S 17° 24,10 Z 19° 45,70 S 17° 03,00 Z 19° 29,00 S 16° 51,50 Z 19° 21,00 S 16° 45,00 Z (ii) Južne od rovnobežky 19° 21,00 S po rovnobežku 17° 50,00 S vo vzdialenosti 13 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. (iii) Južne od rovnobežky 17° 50,00 S po rovnobežku 16° 04,00 N vo vzdialenosti 12 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

Pelagická vlečná sieť Vak pelagickej alebo polo-pelagickej vlečnej siete sa môže spevniť sieťou s rozmerom oka po natiahnutí minimálne 400 mm a slučkami umiestnenými vo vzdialenosti najmenej jeden a pol metra (1,5 m) od seba, okrem slučky v zadnej časti vlečnej siete, ktorá nemôže byť umiestnená menej ako 2 metre od otvoru vytvoreného vaku. Zosilnenie alebo zdvojenie vaku akýmkoľvek iným prostriedkom je zakázané a do vlečnej siete sa v žiadnom prípade nesmú chytať iné druhy, ako sú povolené cieľové malé druhy pelagických rýb.





3. Minimálna veľkosť oka

40 mm





4. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň. Pozri kapitolu V bod 5 a dodatok 7 k prílohe I týkajúce sa prepočítavacích faktorov pre malé pelagické druhy.





5. Povolená tonáž/poplatky

Počet plavidiel oprávnených na súčasný rybolov 17 Poplatky za GT a mesiac v eurách 2008/2009 2009/2010 2010/2011 2011/2012 Plavidlá s tonážou (GT) najviac 5 000 GT 8,2 8,3 8,4 8,5 Plavidlá s tonážou (GT) rovnajúcou sa 5 000 GT, ale menšou ako 7 000 GT 7,2 7,3 7,4 7,5 Plavidlá s tonážou (GT) rovnajúcou sa 7 000 GT, ale menšou ako 9 500 GT 6,2 6,3 6,4 6,5 Celkový objem oprávnených úlovkov dosiahnutých flotilou plavidiel s navíjacími vlečnými sieťami a mraziarenským zariadením na základe uvedených povolení je zhora ohraničený 250 000 tonami ročne, pričom táto kvóta sa môže prekročiť v súlade s ustanoveniami protokolu a príloh k nemu.





6. Poznámky

Nevyužité možnosti rybolovu z kategórie 11 sa môžu použiť v kategórii 9 do maximálnej výšky 20 povolení mesačne. Poplatky sa stanovujú na obdobie štyroch rokov uplatňovania tohto protokolu. Vykládka a prekládka sú podporované podľa ustanovení protokolu a prílohy 1.

KATEGÓRIA RYBOLOVU 10: LOV KRABA

1. Oblasť rybolovu

i) Severne od rovnobežky 19° 15,6 S, západne od čiary spájajúcej tieto body: 20° 46,30 S 17° 03,00 Z 20° 36,00 S 17° 11,00 Z 20° 36,00 S 17° 36,00 Z 20° 03,00 S 17° 36,00 Z 19° 45,70 S 17° 03,00 Z 19° 29,00 S 16° 51,50 Z 19° 15,60 S 16° 51,50 Z 19° 15,60 S 16° 49,60 Z ii) Južne od rovnobežky 19° 15,60 S po rovnobežku 17° 50 S, západne od čiary vo vzdialenosti 18 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. iii) Južne od rovnobežky 17° 50 S, západne od čiary vo vzdialenosti 12 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

Kôš na kraby





3. Minimálna veľkosť oka

60 mm kusy siete





4. Biologický pokoj

Dve (2) obdobia v dĺžke dvoch (2) mesiacov: máj – jún a september – október Obidve strany môžu po spoločnej dohode v rámci zmiešanej komisie a na základe najlepších dostupných vedeckých poznatkov rozhodnúť o úprave, predĺžení alebo skrátení tohto obdobia biologického pokoja, ako aj o určení priestorovo a časovo uzatvorených oblastí určených na ochranu reprodukčných oblastí a oblastí, v ktorých je veľká koncentrácia mláďat.





5. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň.





6. Povolená tonáž/poplatky

2008/2009 2009/2010 2010/2011 2011/2012 Tonáž (GT) povolená na obdobie povolení 300 GT 300 GT 300 GT 300 GT Poplatky za GT a rok v eurách 283 294 305 305





7. Poznámky

Poplatky sa stanovujú na obdobie štyroch rokov uplatňovania protokolu. Vykládka a prekládka sú podporované podľa ustanovení protokolu a prílohy 1.

Kategória rybolovu 11: Plavidlá na rybolov pelagických druhov v čerstvom stave

1. Oblasť rybolovu

(i) Severne od rovnobežky 19° 21,00 S: mimo oblasti určenej týmito bodmi: 20° 46,30 S 17° 03,00 Z 20° 36,00 S 17° 11,00 Z 20° 36,00 S 17° 24,10 Z 19° 57,00 S 17° 24,10 Z 19° 45,70 S 17° 03,00 Z 19° 29,00 S 16° 51,50 Z 19° 21,00 S 16° 45,00 Z (ii) Južne od rovnobežky 19° 21,00 S po rovnobežku 17° 50,00 S vo vzdialenosti 13 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II. (iii) Južne od rovnobežky 17° 50,00 S po rovnobežku 16° 04,00 N vo vzdialenosti 12 míľ, meranej od čiary vo vzdialenosti 6 míľ, ktorej súradnice sú uvedené v dodatku 6 k prílohe II.





2. Povolené rybárske zariadenie

Pelagická vlečná sieť a vaková kruhová vlečná sieť pre priemyselný rybolov Vak pelagickej alebo polo-pelagickej vlečnej siete sa môže spevniť sieťou s rozmerom oka po natiahnutí minimálne 400 mm a slučkami umiestnenými vo vzdialenosti najmenej jeden a pol metra (1,5 m) od seba, okrem slučky v zadnej časti vlečnej siete, ktorá nemôže byť umiestnená menej ako 2 metre od otvoru vytvoreného vaku. Zosilnenie alebo zdvojenie vaku akýmkoľvek iným prostriedkom je zakázané a do vlečnej siete sa v žiadnom prípade nesmú chytať iné druhy, ako sú povolené cieľové malé druhy pelagických rýb.





3. Minimálna veľkosť oka

40 mm pre plavidlá s navíjacími vlečnými sieťami a 20 mm pre plavidlá so záťahovými sieťami





4. Vedľajšie úlovky a minimálne veľkosti

V súlade s mauritánskymi právnymi predpismi – pozri kapitolu VI a dodatok 5 k prílohe I týkajúce sa vedľajších úlovkov a kapitolu V bod 5 a dodatok 6 k prílohe I týkajúce sa minimálnych veľkostí. V prípade, že mauritánske právne predpisy neobsahujú žiadne ustanovenia týkajúce sa vedľajších úlovkov niektorých druhov a ich minimálnych veľkostí, obidve strany budú konzultovať v rámci zmiešanej komisie, aby určili povolenú úroveň. Pozri kapitolu V bod 5 a dodatok 7 k prílohe I týkajúce sa prepočítavacích faktorov pre malé pelagické druhy.





5. Povolená tonáž/poplatky

Povolená tonáž Ročný priemer 15 000 GT mesačne, čo zodpovedá 3 mesačným povoleniam pre plavidlá s mraziarenskými zariadeniami na rybolov pelagických druhov kategórie 9. Mesačná evidencia v ročnom priemere znamená, že priemerné využitie za mesiac na konci roka platnosti protokolu zodpovedá uvedenému číslu. Je možné preniesť možnosti nevyužité v jednom mesiaci do nasledujúceho mesiaca. 2008/2009 2009/2010 2010/2011 2011/2012 Poplatky za GT a mesiac v eurách 7,2 7,3 7,4 7,5





6. Poznámky

Nevyužité možnosti rybolovu z kategórie 11 sa môžu použiť v kategórii 9 v maximálnom rozsahu 20 povolení mesačne. Poplatky sa stanovujú na obdobie štyroch rokov uplatňovania protokolu. Úlovky plavidiel na rybolov pelagických druhov v čerstvom stave nie sú obmedzené. Prechodné ustanovenia týkajúce sa nalodenia námorníkov sú uvedené v prílohe 1 (bod 6 kapitola XV). Vykládka a prekládka sú podporované podľa ustanovení protokolu a prílohy 1.

(1) Nevyužité možnosti rybolovu z kategórie 11 sa môžu použiť v kategórii 9 v rozsahu maximálne 20 povolení mesačne.

PRÍLOHA I

PODMIENKY VYKONÁVANIA ČINNOSTI RYBOLOVU V MAURITÁNSKYCH RYBOLOVNÝCH OBLASTIACH PLAVIDLAMI SPOLOČENSTVA

KAPITOLA I

Podklady vyžadované pri podaní žiadosti o povolenie

1. Pri prvej žiadosti o povolenie pre každé plavidlo Komisia prostredníctvom delegácie predloží ministerstvu formulár žiadosti o povolenie vyplnený pre každé plavidlo žiadateľa o povolenie podľa vzoru uvedeného v dodatku 1 k tejto prílohe. Informácie, ktoré sa týkajú názvu plavidla, jeho tonáže v GT, vonkajšieho registračného čísla, volacieho rádiového znaku, výkonu motora, celkovej dĺžky a domovského prístavu musia byť v súlade s údajmi v registri rybárskych plavidiel Spoločenstva.

2. Pri prvej žiadosti majiteľ plavidla priloží k žiadosti o povolenie:

— kópiu medzinárodného osvedčenia o hrubej nosnosti plavidla vyjadrenej v GT, overenú členským štátom,

— aktuálnu farebnú fotografiu plavidla z bočného pohľadu zachytávajúcu jeho súčasný stav, overenú príslušnými orgánmi členského štátu. Minimálne rozmery tejto fotografie musia byť 15 cm x 10 cm,

— doklady požadované na zápis do mauritánskeho Národného registra plavidiel. Tento zápis nie je spojený so žiadnymi registračnými poplatkami. Inšpekcia ustanovená v rámci zápisu do Národného registra plavidiel je čisto administratívneho charakteru.

3. Z každej úpravy tonáže plavidla vyplýva pre príslušného majiteľa plavidla povinnosť predložiť kópiu nového osvedčenia o hrubej nosnosti, overenú členským štátom, ako aj povinnosť predložiť doklady oprávňujúce vykonanie tejto zmeny, najmä kópiu žiadosti podanej majiteľom plavidla u príslušných orgánov, súhlas týchto orgánov a podrobnosti o uskutočnených zmenách.

Rovnako ak došlo zmene konštrukcie alebo vonkajšieho vzhľadu plavidla, musí predložiť novú fotografiu, overenú príslušnými orgánmi členského štátu.

4. Žiadosti o povolenia na rybolov sa predložia iba pre plavidlá, pre ktoré boli požadované dokumenty predložené v súlade s bodmi 1, 2 a 3.

KAPITOLA II

Ustanovenia, ktoré sa uplatňujú na žiadosť a na vydávanie a platnosť povolení

1. Oprávnenosť na rybolov

1.1. Každé plavidlo, ktoré má záujem o vykonávanie činnosti rybolovu v rámci tejto dohody musí byť oprávnené na vykonávanie rybolovu v mauritánskych rybolovných oblastiach.

1.2. Aby bolo dané plavidlo oprávnené, majiteľ plavidla, kapitán a samotné plavidlo nesmú mať zakázané vykonávať činnosť rybolovu v Mauritánii. Musia splniť všetky formality požadované mauritánskou administratívou v tom zmysle, že musia mať splnené všetky predchádzajúce povinnosti vyplývajúce z činností rybolovu v Mauritánii.

2. Žiadosti o povolenia

2.1. Pre povolenia uplatniteľné na plavidlá na rybolov pelagických druhov Komisia prostredníctvom delegácie predloží žiadosti o povolenia ministerstvu najmenej 10 pracovných dní pred začiatkom činností rybolovu. K žiadosti priloží dokumenty potvrdzujúce technické charakteristiky.

Pre každý typ povolenia Komisia prostredníctvom delegácie predloží ministerstvu každý štvrťrok zoznamy po kategóriách rybolovu tých plavidiel, ktoré žiadajú o vykonávanie činností rybolovu, za obmedzení určených v technických charakteristikách protokolu, najmenej 1 mesiac pred začiatkom obdobia platnosti požadovaných povolení. K týmto zoznamom sa priložia doklady a zaplatení. Žiadosti o povolenia, ktoré neboli predložené v uvedenej lehote sa nespracujú.

2.2. V uvedených zoznamoch musí byť pre jednotlivé kategórie rybolovu uvedený počet plavidiel a pre každé plavidlo aj hlavné charakteristiky, vrátane rybárskych zariadení, ako sú uvedené v registri rybárskych plavidiel Spoločenstva, výška platieb rozpísaná na jednotlivé položky a počet mauritánskych námorníkov.

2.3. Ku každej žiadosti o povolenie treba predložiť aj dátový súbor obsahujúci všetky informácie potrebné k vystaveniu povolení na rybolov, vrátene prípadných zmien údajov o plavidlách, vo formáte, ktorý je kompatibilný s programovým vybavením používaným na ministerstve.

2.4. Žiadosti o povolenia na rybolov sa prijmú iba pre oprávnené plavidlá, ktoré splnili všetky formality ustanovené v bodoch 2.1, 2.2 a 2.3.

2.5. Plavidlá, ktoré sú držiteľmi povolení na rybolov v krajinách subregiónu, môžu vo svojich žiadostiach o povolenie uviesť krajinu, druh(-y) a obdobie platnosti svojich povolení, aby sa uľahčili viacnásobné vstupy a výstupy z rybolovnej oblasti.

2.6. Všetky osobné údaje zaslané v rámci žiadostí o povolenia – a všeobecnejšie v rámci tejto dohody – sa môžu použiť iba v rámci tejto dohody.

3. Vydávanie povolení

3.1. Ministerstvo vydá plavidlám povolenia po tom, ako zástupca majiteľa plavidla predloží dôkaz o platbách uhradených samostatne za jednotlivé plavidlá (potvrdenia vystavené Štátnou pokladnicou Mauritánie) tak, ako sú špecifikované v kapitole IV, minimálne 10 dní pred začiatkom platnosti povolení. Táto lehota sa skracuje na päť dní v prípade plavidiel na rybolov pelagických druhov. Povolenia sú k dispozícii na útvaroch ministerstva v Nouadhibou alebo v Nouakchott.

3.2. V povoleniach sa okrem iného uvádza dĺžka platnosti, technické charakteristiky plavidla, počet mauritánskych námorníkov a referencie platieb poplatkov ako aj podmienky týkajúce sa výkonu činností rybolovu, ako sú ustanovené v príslušných technických charakteristikách.

3.3. Povolenia na rybolov môžu byť vystavené iba pre plavidlá, ktoré splnili všetky formality potrebné na vydanie povolení. Plavidlá, ktorým sa vydajú povolenia, sa zapíšu do zoznamu plavidiel oprávnených na rybolov. Tento zoznam sa súčasne zašle dohľadu a prostredníctvom delegácie aj Komisii.

3.4. Žiadosti o povolenia, ktoré ministerstvo nevydalo, sa prostredníctvom delegácie oznámia Komisii. V prípade potreby ministerstvo vydá, po odpočítaní prípadných nezaplatených pokút, dobropis na prípadné platby, ktoré sa ich týkajú.

3.5. Obidve zmluvné strany sa dohodli na tom, že budú podporovať zavedenie elektronického systému vydávania povolení.

4. Platnosť a používanie povolení

4.1. Povolenia na rybolov sú platné iba na obdobie, na ktoré bol zaplatený poplatok a za podmienok určených v technických charakteristikách a spresnených v dotknutom povolení.

Povolenia sa vydávajú na obdobie 3, 6 alebo 12 mesiacov. Sú obnoviteľné.

V prípade plavidiel na rybolov pelagických druhov (kategórie 9 a 11) môžu mať povolenia platnosť jeden mesiac. Pokiaľ sa týkajú plavidiel s navíjacími vlečnými sieťami (iba z kategórie 9), uvádza sa v nich orientačne stanovená kvóta na obdobie povolenia. Kvóta nevyužitá počas obdobia stanoveného v povolení sa môže presunúť na nové povolenie toho istého plavidla alebo presunúť na iné plavidlo rovnakej kategórie.

Pri určovaní platnosti povolení sa odkazuje na takto určené ročné obdobia:

prvé obdobie : od 1. augusta 2008 do 31. decembra 2008 druhé obdobie : od 1. januára 2009 do 31 decembra 2009 tretie obdobie : od 1. januára 2010 do 31. decembra 2010 štvrté obdobie : od 1. januára 2011 do 31. decembra 2011 piate obdobie : od 1. januára 2012 do 31. júla 2012

Platnosť žiadneho povolenia sa nesmie začať počas jedného roka a skončiť počas nasledujúceho roka.

4.2. Každé povolenie sa vydáva na meno určeného plavidla a je neprenosné. V prípade zásahu vyššej moci konštatovaného príslušnými orgánmi vlajkového štátu a na požiadanie Komisie sa však povolenie jedného plavidla nahradí čo najskôr novým povolením vystaveným na meno iného plavidla, ktoré patrí do rovnakej kategórie rybárskych plavidiel, pričom nesmie byť prekročená nosnosť povolená pre túto kategóriu.

4.3. Povolenie, ktoré sa má nahradiť, sa cez Komisiu prostredníctvom jej delegácie odovzdá ministerstvu, ktoré vydá nové povolenie.

4.4. Doplňujúce úpravy uhradených súm, ktoré sa ukážu byť potrebné v prípade náhradného povolenia, sa vykonajú pred vydaním náhradného povolenia.

4.5. Povolenie musí byť stále na palube plavidla, ktorému bolo vydané a pri každej kontrole sa musí predložiť príslušným kontrolným orgánom.

KAPITOLA III

Poplatky

1. Poplatky sa vypočítajú pre každé plavidlo na základe ročných sadzieb stanovených v technických charakteristikách v protokole. V prípade štvrťročných alebo polročných povolení okrem povolení pre rybárske plavidlá na lov pelagických druhov sa poplatky vypočítajú pro rata temporis a zvýšia sa o 3 % (v prípade štvrťročných povolení) alebo 2 % (v prípade polročných povolení), aby sa pokryli opakované náklady na vydávanie povolení. Sumy poplatkov sú vrátane všetkých ďalších súvisiacich poplatkov alebo daní okrem zvláštnych daní (1), prístavných daní alebo poplatkov za poskytovanie služieb. Bez toho, aby boli dotknuté ustanovenia článku 12 protokolu, sa v zákone o štátnom rozpočte vytvorí rozpočtová položka na financovanie nezávislého zboru prísažných vedeckých pozorovateľov a kontrolórov, ktorým sa nahradí systém vyplácania tohto zboru po častiach tak, ako bol stanovený v predchádzajúcom protokole.

Za plavidlá okrem kategórií 7 a 8 (plavidlá na lov tuniakov – pozri kapitolu XIV) a kategórií 9 a 11 (mesačné platby) sa za celý štvrťrok alebo za viac štvrťrokov platí zvláštna daň, nezávisle od prípadnej existencie obdobia biologického pokoja.

Výmenný kurz (MRO/EUR), ktorý sa použije na zaplatenie zvláštnej dane za kalendárny rok, je priemerný kurz z predchádzajúceho roka vypočítaný Národnou bankou Mauritánie a oznámený ministerstvom najneskôr do 1. decembra roka, ktorý predchádza roku jeho použitia.

2. Poplatky sú splatné vždy za štvrťrok, s výnimkou kratších období ustanovených v tejto dohode alebo vyplývajúcich z jej uplatňovania, pre ktoré sú splatné pomerne k skutočnej dĺžke platnosti povolenia.

3. Jeden štvrťrok zodpovedá obdobiu troch mesiacov, ktoré začína 1. októbra, 1. januára, 1. apríla alebo 1. júla, s výnimkou prvého a posledného obdobia protokolu, keď zodpovedá obdobiu od 1.8.2008 do 30.9.2008, respektíve od 1.3.2012 do 31.7.2012.

KAPITOLA IV

Spôsoby platby

1. Platby sa vykonávajú v eurách takto:

a) pre poplatky: — prevodom na jeden zo zahraničných účtov Národnej banky Mauritánie, v prospech Štátnej pokladnice Mauritánie

b) pre náklady spojené so zvláštnou daňou: — prevodom na jeden zo zahraničných účtov Národnej banky Mauritánie, v prospech dohľadu

c) pre pokuty: — prevodom na jeden zo zahraničných účtov Národnej banky Mauritánie, v prospech Štátnej pokladnice Mauritánie

d) pre penále za zvýšenie povolení: — prevodom na jeden zo zahraničných účtov Národnej banky Mauritánie, v prospech ministerstva.

2. Sumy uvedené v bode 1 sa považujú za skutočne prijaté až keď to potvrdí pokladnica alebo ministerstvo, na základe oznámení Národnej banky Mauritánie.

3. Do nadobudnutia platnosti protokolu orgány Mauritánie poskytnú Komisii zoznam zahraničných účtov Národnej banky Mauritánie, vrátane podrobností uľahčujúcich medzinárodné prevody (kód BIC a IBAN).

KAPITOLA V

Oznamovanie údajov o úlovkoch

1. Trvanie plavby plavidla Spoločenstva sa definuje takto:

— buď ide o obdobie, ktoré trvá od vstupu do mauritánskej rybolovnej oblasti po výstup z tejto oblasti,

— alebo ide o obdobie, ktoré trvá od vstupu do mauritánskej rybolovnej oblasti po prekládku,

— alebo ide o obdobie, ktoré trvá od vstupu do mauritánskej rybolovnej oblasti po vykládku v Mauritánii.

2. Rybársky lodný denník

2.1. Kapitáni plavidiel sú povinní denne zapisovať všetky špecifikované operácie do rybárskeho lodného denníka, ktorého vzor je pripojený v dodatku 2 k tejto prílohe a ktorý sa môže zmeniť a doplniť v súlade s mauritánskymi právnymi predpismi. Tento dokument treba vyplniť správne a čitateľne a podpíše ho kapitán plavidla. Pri plavidlách, ktoré lovia vysoko migračné druhy rýb, platia ustanovenia kapitoly XIV tejto prílohy.

Percentuálna miera tolerancie, pokiaľ ide o rozdiely medzi úlovkami zapísanými v rybárskom lodnom denníku a výsledkom inšpekcie, sa stanovuje takto:

— 7 % pre lov rýb v čerstvom stave,

— 4 % pre rybolov nepelagických druhov, ktoré sa zmrazia,

— 2 % pre rybolov pelagických druhov, ktoré sa zmrazia.

2.2. Ak v rybárskom lodnom denníku chýbajú informácie alebo obsahuje nevyhovujúce informácie, je to, akoby nebol vedený vôbec.

2.3. Na konci každej plavby kapitán plavidla odovzdá originál rybárskeho lodného denníka dohľadu. V lehote 15 pracovných dní musí majiteľ plavidla odovzdať kópiu tohto denníka vnútroštátnym orgánom členského štátu a prostredníctvom delegácie aj Komisii.

2.4. Bez toho, aby boli dotknuté sankcie ustanovené v mauritánskych právnych predpisoch, má nedodržanie ustanovení uvedených v bodoch 2.1, 2.2 a 2.3 za následok automatické pozastavenie platnosti povolenia na rybolov, až kým si majiteľ plavidla tieto povinnosti nesplní.

2.5. Obidve zmluvné strany sa dohodli na tom, že budú podporovať zavedenie elektronického systému rybárskeho lodného denníka.

2.6. V prípade plavidiel na rybolov pelagických druhov (kategórie 9 a 11) sa kontroly úlovkov vykonávajú pri vykládke, prekládke alebo na konci plavby.

3. Dodatkový rybársky lodný denník (Hlásenie o vykládke alebo prekládke)

3.1. Pri vykládke alebo prekládke sú kapitáni plavidiel povinní čitateľne a správne vyplniť a podpísať dodatkový rybársky lodný denník, ktorého vzor je pripojený v dodatku 3 k tejto prílohe.

3.2. V lehote 30 dní od konca vykládky musí majiteľ plavidla odovzdať kópiu tohto dodatkového rybárskeho lodného denníka dohľadu a jeho kópiu ministerstvu. V rovnakej lehote odovzdá kópiu vnútroštátnym orgánom členského štátu a prostredníctvom delegácie aj Komisii. Pre plavidlá na rybolov pelagických druhov sa lehota stanovuje na 15 dní.

3.3. Ihneď po skončení prekládky kapitán odovzdá originál dodatkového rybárskeho lodného denníka dohľadu a jeho kópiu ministerstvu. V lehote 15 pracovných dní odovzdá kópiu vnútroštátnym orgánom členského štátu a prostredníctvom delegácie aj Komisii.

3.4. Nedodržanie ustanovení uvedených v bodoch 3.1, 3.2 a 3.3 má za následok automatické pozastavenie platnosti povolenia na rybolov, až kým si majiteľ plavidla tieto povinnosti nesplní.

4. Štvrťročné hlásenia o úlovkoch

4.1. Komisia prostredníctvom delegácie oznámi ministerstvu do konca tretieho mesiaca každého štvrťroka množstvá vylovené v predchádzajúcom štvrťroku všetkými plavidlami Spoločenstva. V prípade plavidiel na rybolov pelagických druhov z kategórií 9 a 11 sa toto oznámenie musí uskutočniť každý mesiac najneskôr do 30. dňa nasledujúceho mesiaca.

4.2. Oznamované údaje sú mesačné a rozpísané podľa druhu rybolovu, jednotlivých plavidiel a druhov morských živočíchov.

4.3. Tieto údaje sa zároveň zašlú ministerstvu elektronicky ako dátový súbor, ktorého formát je kompatibilný s programovým vybavením používaným na ministerstve.

5. Spoľahlivosť údajov

Informácie obsiahnuté v dokumentoch uvedených v bodoch 1, 2, 3 a 4 musia zachytávať skutočný stav rybolovu, aby mohli tvoriť jeden zo základov sledovania vývoja rybolovných zdrojov.

Pokiaľ ide o minimálne veľkosti úlovkov nachádzajúcich sa na palube, uplatňujú sa platné mauritánske právne predpisy uvedené v dodatku 6.

Zoznam prepočítavacích faktorov uplatniteľných na úlovky rýb s odrezanými hlavami/celých rýb a/alebo s vyňatými vnútornými orgánmi/celých rýb je uvedený v dodatku 7.

KAPITOLA VI

Vedľajšie úlovky

1. Percentuálny pomer vedľajších úlovkov sa stanovuje kedykoľvek počas rybolovu na základe celkovej živej váhy úlovkov na palube v súlade s mauritánskymi právnymi predpismi. Tento percentuálny pomer sa uvádza pre jednotlivé kategórie rybolovu v dodatku 5 k tejto prílohe.

Práve predpisy vzťahujúce sa na tieto vedľajšie úlovky sa uvedú vo vydaných povoleniach.

2. Každé prekročenie percentuálnych pomerov povolených vedľajších úlovkov je sankcionované v súlade s mauritánskymi právnymi predpismi a môže byť dôvodom na konečný zákaz všetkých činností rybolovu v Mauritánii pre porušiteľov, kapitánov aj plavidlá.

3. Prechovávanie nepovolených druhov na palube plavidiel sa zakazuje a sankcionuje v súlade s mauritánskymi právnymi predpismi.

KAPITOLA VII

Vykládka v Mauritánii

Zmluvné strany, vedomé si významu lepšej integrácie pre vzájomný rozvoj svojich odvetví rybného hospodárstva, sa dohodli na podpore dobrovoľnej vykládky a nasledujúcich ustanoveniach týkajúcich sa vykládok v mauritánskych prístavoch.

VŠEOBECNÉ PODMIENKY A FINANČNÉ STIMULY

1. Vykládka sa uskutočňuje v mauritánskom prístave Nouadhibou. Dátum vykládky si vyberá majiteľ vykladaného plavidla. Faxom alebo elektronickou poštou o ňom informuje dohľad a mauritánske prístavné orgány sedemdesiatdva hodín pred plánovaným príchodom do prístavu, pričom uvedie odhad celkového množstva na vyloženie. Prístavné orgány do dvadsaťštyri hodín rovnakými prostriedkami potvrdia zástupcovi majiteľa alebo majiteľovi plavidla, že operácie vykládky sa vykonajú do dvadsaťštyri hodín po príchode do prístavu.

2. Operácie vykládky nesmú trvať dlhšie ako dvadsaťštyri hodín po príchode plavidla do prístavu.

3. Po ukončení operácií vykládky príslušné prístavné orgány vydajú kapitánovi osvedčenie o vykládke.

4. Počas prítomnosti plavidla v prístave môžu jeho námorníci-rybári využiť režim voľného tranzitu s „námornou knižkou“.

5. Plavidlám Spoločenstva, ktoré vykladajú alebo prekladajú v Mauritánii, sa zníži povinný poplatok za povolenie na obdobie, počas ktorého sa vykládka alebo prekládka uskutočnila. Úroveň zníženia je 25 % ceny platného povolenia pre plavidlá, ktoré vykladajú a 15 % pre plavidlá, ktoré prekladajú, pričom však:

— zníženie povinného poplatku za povolenie sa neuplatňuje na plavidlo, ktoré vykladá/prekladá menej ako 15 % úlovku zapísaného v rybárskom lodnom denníku za príslušné obdobie,

— zníženie povinného poplatku za povolenie sa uplatňuje na plavidlo na obdobie, počas ktorého vykladá/prekladá 16 až 65 % úlovkov, zapísaných v rybárskom lodnom denníku za príslušné obdobie povolenia (napríklad v prípade 30 % priznaných vyložených úlovkov sa môže poskytnúť zľava 30 % z 25 % zľavy z povinného poplatku),

— zníženie povinného poplatku za povolenie sa v plnom rozsahu uplatňuje na plavidlo, ktoré vykladá/prekladá viac ako 65 % úlovkov zapísaných v rybárskom lodnom denníku za príslušné obdobie povolenia,

6. Podrobné pravidlá uplatňovania: Kópie osvedčenia alebo osvedčení o vykládke, ktoré sa týkajú operácií vykonaných plavidlom, sa odovzdajú Komisii prostredníctvom delegácie. Pri novej žiadosti tohto plavidla o povolenie komisia zašle ministerstvu kópie osvedčení spolu so žiadosťou o zníženie poplatku za nové povolenie.

7. Pred koncom prvého polroka uplatňovania tohto protokolu ministerstvo oznámi Komisii prostredníctvom delegácie tieto informácie:

— všeobecné podmienky vykládky vrátane prístavných poplatkov,

— zariadenia schválené v súlade právnymi predpismi Spoločenstva uplatniteľnými v tejto oblasti,

— colné sklady,

— maximálnu veľkosť a počet plavidiel, ktoré k nim môžu mať prístup,

— podmienky a skladovú kapacitu mrazených (–22 °C), chladených alebo čerstvých produktov,

— spôsob a frekvenciu dopravy na presun produktov rybolovu na vonkajšie trhy,

— podmienky a priemernú cenu zásobovania (palivá, strava atď.),

— volací rádiový znak, telefónne, faxové a telexové čísla, ako aj prevádzkové hodiny kancelárií prístavných orgánov,

— všetky ďalšie informácie, ktoré môžu uľahčiť operácie vykládky.

DAŇOVÉ A FINANČNÉ PODMIENKY

Plavidlo Spoločenstva, ktoré vykladá v Nouadhibou, je oslobodené od všetkých daní alebo poplatkov rovnocennej povahy okrem prístavných nákladov a poplatkov, ktoré sa za rovnakých podmienok uplatňujú aj na mauritánske plavidlá.

Produkty rybolovu podliehajú hospodárskemu colnému režimu v súlade s platnými mauritánskymi právnymi predpismi. Sú preto oslobodené od každého colného postupu a poplatku alebo od dane rovnocennej povahy pri vstupe do mauritánskeho prístavu alebo pri ich vývoze a sú považované za tovar v „dočasnom tranzite“ („dočasné skladovanie“).

Majiteľ plavidla rozhoduje o mieste určenia produkcie svojho plavidla. Môže sa spracovať, skladovať v colnom sklade, predať v Mauritánii alebo vyviesť (v devízach).

Predaj v Mauritánii určený na mauritánsky trh podlieha rovnakým daniam a poplatkom ako sa uplatňujú na mauritánske produkty rybolovu.

Zisky sa môžu vyviesť bez ďalších poplatkov (oslobodenie od cla a daní rovnocennej povahy).

Sadzba prístavných daní z operácií prekládky v oprávnených oblastiach, ktoré sú ustanovené v dodatku 5 k protokolu, sa stanovuje na 1,25 USD za preloženú tonu rýb. Každú zmenu tejto sadzby bude musieť potvrdiť zmiešaná komisia stanovená v dohode.

Prístavný orgán uplatňuje aj poplatok za vstup a poplatok za výstup na prepravné a zásobovacie plavidlá.

Tieto opatrenia, ktorú nadobudli platnosť k 1. decembru 2007, sa po roku vykonávania vyhodnotia.

KAPITOLA VIII

Nalodenie mauritánskych námorníkov

S výnimkou plavidiel so záťahovými sieťami na lov tuniakov, ktoré sa budú snažiť nalodiť aspoň 1 mauritánskeho námorníka na každé plavidlo, plavidiel na lov tuniakov udicami, ktoré povinne nalodia aspoň 3 mauritánskych námorníkov na každé plavidlo a s výnimkou plavidiel na rybolov pelagických druhov z kategórie 11, v prípade ktorých sa uplatňujú prechodné ustanovenia bodu 6 kapitoly XV tejto prílohy, každé plavidlo Spoločenstva počas skutočného trvania plavby povinne nalodí na palubu mauritánskych námorníkov najmenej v tomto počte:

— 2 námorníci, ako aj 1 dôstojník alebo 1 pozorovateľ pre plavidlá s tonážou menšou ako 200 GT,

— 3 námorníci, ako aj 1 dôstojník alebo 1 pozorovateľ pre plavidlá s tonážou rovnou alebo väčšou ako 200 GT a menšou ako 250 GT,

— 4 námorníci, ako aj 1 dôstojník alebo 1 pozorovateľ pre plavidlá s tonážou rovnou alebo väčšou ako 250 GT a menšou ako 300 GT,

— 6 námorníci a 1 dôstojník pre plavidlá s tonážou rovnou alebo väčšou ako 300 GT a menšou ako 350 GT,

— 7 námorníci a 1 dôstojník pre plavidlá s tonážou rovnou alebo väčšou ako 350 GT a menšou ako 500 GT,

— 8 námorníci a 1 dôstojník pre plavidlá s tonážou rovnou alebo väčšou ako 500 GT a menšou ako 800 GT,

— pre plavidlá s tonážou rovnou alebo väčšou ako 800 GT a menšou ako 2 000 GT bude počet námorníkov zodpovedať 37 % posádky, minimálne 8 námorníkom a 2 dôstojníkom,

— pre plavidlá s tonážou rovnou alebo väčšou ako 2 000 GT bude počet námorníkov zodpovedať 37 % posádky, minimálne 12 námorníkom a 2 dôstojníkom.

1.2. Pre plavidlá s tonážou rovnou alebo väčšou ako 800 GT sa minimálny počet námorníkov, ktorých treba nalodiť, zníži o 2 za každého dôstojníka nalodeného navyše.

1.3. Majitelia plavidiel si môžu slobode vyberať mauritánskych námorníkov a dôstojníkov, ktorých nalodia na svoje plavidlá v súlade s ustanoveniami zákona o obchodnom loďstve.

2. Majiteľ plavidla alebo jeho zástupca oznámi ministerstvu mená mauritánskych námorníkov nalodených na palubu príslušného plavidla s poznámkou o ich zaradení v posádke.

3. Deklarácia Medzinárodnej organizácie práce (MOP) o základných zásadách a právach pri práci sa plnoprávne vzťahuje na námorníkov nalodených na rybárske plavidlá Spoločenstva. Konkrétne ide o slobodu združovania a o skutočné uznanie práva na kolektívne vyjednávanie pracovníkov a o odstránenie diskriminácie v súvislosti so zamestnaním a pracovným zaradením.

4. Pracovné zmluvy mauritánskych námorníkov, ktorých kópia sa odovzdáva signatárom, sú vypracované medzi zástupcami majiteľov plavidiel a námorníkmi a/alebo ich odbormi alebo ich zástupcami v spojení s príslušným orgánom Mauritánie. V týchto zmluvách sa námorníkom zaručujú výhody režimu sociálneho zabezpečenia, ktorý sa na nich vzťahuje, pričom zahŕňajú poistenie pre prípad úmrtia, choroby a úrazu.

5. Majiteľ plavidla alebo jeho zástupca musí do dvoch mesiacov od vydania povolenia poslať priamo ministerstvu kópiu uvedenej zmluvy, riadne potvrdenú príslušnými orgánmi dotknutého členského štátu.

6. Mzdu mauritánskych námorníkov vyplatia majitelia plavidiel. Mzda sa stanoví pred udelením povolení na základe spoločnej dohody medzi majiteľmi plavidiel alebo ich zástupcami a zúčastnenými mauritánskymi námorníkmi alebo ich zástupcami. Podmienky odmeňovania mauritánskych námorníkov však nesmú byť horšie ako podmienky, ktoré sa vzťahujú na posádky Mauritánie a musia byť v súlade s normami MOP. V žiadnom prípade nesmú byť menšie ako sú uvedené normy.

7. V prípade, že niektorý námorník alebo niektorí námorníci zamestnaní na palube plavidla Spoločenstva nebudú prítomní na palube plavidla v určenú hodinu jeho odchodu, plavidlo je oprávnené vyplávať v plánovanom čase po tom, čo informovalo príslušné orgány v prístave nalodenia o nedostatočnom počte požadovaných námorníkov a doplnilo zoznam námorníkov v posádke. Tieto orgány oznámia danú skutočnosť dohľadu.

Majiteľ plavidla je povinný prijať potrebné opatrenia s cieľom zabezpečiť, aby na jeho plavidle bol nalodený počet námorníkov požadovaný touto dohodou najneskôr pri ďalšom vyplávaní.

8. V prípade nenalodenia mauritánskych námorníkov z iných dôvodov ako sú dôvody uvedené v predchádzajúcom bode, majitelia príslušných plavidiel Spoločenstva sú povinní najneskôr do 3 mesiacov zaplatiť za každý deň rybolovu v mauritánskej rybolovnej oblasti paušálnu sumu 20 EUR za každého námorníka.

Platba za nenalodenie námorníkov sa uskutoční v závislosti od skutočného počtu dní rybolovu a nie v závislosti od dĺžky obdobia povolenia.

Táto suma sa použije na školenie mauritánskych námorníkov – rybárov a uhradí sa na účet uvedený v bode 1 písm. b) kapitoly IV tejto prílohy.

9. Komisia prostredníctvom delegácie polročne k 1. januáru a k 1. júlu príslušného roka zašle ministerstvu zoznam mauritánskych námorníkov nalodených na palubu plavidiel Spoločenstva, s poznámkou o ich zápise do zoznamu námorných posádok a označením plavidiel, na ktoré sa uvedení námorníci nalodili.

10. Bez toho, aby boli dotknuté ustanovenia bodu 7, má opakované nedodržanie povinnosti nalodiť stanovený počet mauritánskych námorníkov majiteľmi plavidiel za následok automatické pozastavenie povolenia na rybolov pre dané plavidlo, až kým si jeho majiteľ uvedenú povinnosť nesplní.

KAPITOLA IX

Technické prehliadky

1. Raz do roka, ako aj v prípade zmien tonáže plavidla alebo zmien kategórie rybolovu, ktoré predpokladajú používanie odlišných typov rybárskych zariadení, sa každé plavidlo Spoločenstva musí dostaviť do prístavu v Nouadhibou alebo v Nouakchott, aby sa podrobilo inšpekciám ustanoveným platnými právnymi predpismi. Tieto inšpekcie sa musia povinne vykonať v lehote 48 hodín po vstupe plavidla do prístavu.

Podrobné pravidlá technických prehliadok plavidiel na lov tuniakov, plavidiel s dlhými lovnými šnúrami pre lov na hladine a plavidiel na lov pelagických druhov sú stanovené v kapitolách XIV a XV tejto prílohy.

2. Po skončení prehliadky v súlade s predpismi sa kapitánovi plavidla vydá potvrdenie, ktorého platnosť sa rovná platnosti povolenia a zdarma sa predĺži pre plavidlá, ktoré si obnovujú svoje povolenie v priebehu roka. Potvrdenie sa musí neustále nachádzať na palube.

3. Technická prehliadka slúži na kontrolu zhody technických charakteristík a zariadení na palube a na overenie, či sú splnené ustanovenia týkajúce sa mauritánskej posádky.

4. Náklady spojené s prehliadkami hradia majitelia plavidiel a sú určené podľa stupnice stanovenej mauritánskymi predpismi a oznámia sa Spoločenstvu. Nemôžu byť vyššie ako sumy, ktoré zvyčajne platia iné plavidlá za rovnaké služby.

5. Nedodržanie ustanovení uvedených v bodoch 1 a 2 má automaticky za následok pozastavenie povolenia na rybolov, až kým si majiteľ plavidla tieto povinnosti nesplní.

KAPITOLA X

Identifikácia plavidiel

1. Identifikačné značky každého plavidla Spoločenstva musia byť v súlade právnymi predpismi Spoločenstva v tejto oblasti. Tieto právne predpisy musia byť oznámené ministerstvu pred nadobudnutím platnosti tohto protokolu. Každú zmenu a doplnenie týchto právnych predpisov treba oznámiť ministerstvu najmenej 1 mesiac pred nadobudnutím ich platnosti.

2. Každé plavidlo, ktoré skryje svoje označenie, názov alebo registráciu sa vystavuje sankciám ustanoveným v platných mauritánskych právnych predpisoch.

KAPITOLA XI

Pozastavenie alebo odobratie povolení

Ak mauritánske orgány rozhodnú podľa tohto protokolu a mauritánskych právnych predpisov o pozastavení alebo konečnom odobratí povolenia plavidlu Spoločenstva, kapitán tohto plavidla je povinný okamžite ukončiť všetky činnosti rybolovu a bezodkladne sa vrátiť do prístavu Nouadhibou, aby vrátil dohľadu originál povolenia. Po splnení vyžadovaných formalít ministerstvo prostredníctvom delegácie informuje Komisiu o zrušení pozastavenia a povolenie sa vráti.

KAPITOLA XII

Priestupky

1. Každý priestupok je sankcionovaný v súlade s mauritánskymi právnymi predpismi.

2. V prípade vážnych a veľmi vážnych priestupkov v oblasti rybolovu, ako sú definované v mauritánskych právnych predpisoch, si ministerstvo vyhradzuje právo dočasne alebo definitívne zakázať všetky činnosti rybolovu v Mauritánii plavidlám, kapitánom a prípadne aj majiteľom lodí, ktorí sa podieľali na týchto priestupkoch.

KAPITOLA XIII

Pokuty

Výška pokuty vymeranej plavidlu Spoločenstva sa určí v súlade s mauritánskymi právnymi predpismi v rámci rozpätia medzi maximom a minimom ustanoveného v mauritánskych právnych predpisoch. Stanoví sa v súlade s postupom uvedeným v kapitole VI bode 3 prílohy II. Dohľad prepočíta výšku vymeranej pokuty na eurá kurzom určeným v odseku kapitoly III tejto prílohy. Obidve sumy sa súbežne oznámia majiteľovi plavidla a prostredníctvom delegácie Komisii.

Mauritánske právne predpisy, ako aj ich neskoršie úpravy, sa oznámia Spoločenstvu.

KAPITOLA XIV

Ustanovenia uplatniteľné na plavidlá, ktoré lovia vysoko migračné druhy rýb (plavidlá na lov tuniakov a plavidlá s dlhými lovnými šnúrami pre lov na hladine)

1. S výnimkou prvého a posledného roka platnosti tohto protokolu sa povolenia pre plavidlá so záťahovými sieťami na lov tuniakov, plavidlá na lov tuniakov udicami a plavidlá s dlhými lovnými šnúrami pre lov na hladine vydávajú na obdobia zhodné s kalendárnym rokom.

Originál povolenia musí byť stále na palube plavidla a musí sa predložiť príslušným mauritánskym orgánom, kedykoľvek o to požiadajú. Komisia aktualizuje návrh zoznamu plavidiel, pre ktoré sa požaduje povolenie na rybolov v súlade s ustanoveniami tohto protokolu. Tento návrh zoznamu sa oznámi ministerstvu hneď po jeho vypracovaní a potom vždy po jeho aktualizácii. Po prijatí návrhu zoznamu, ako aj po prijatí oznámenia o zaplatení zálohovej platby, ktoré Komisia zašle ministerstvu, príslušný mauritánsky orgán zapíše plavidlo do zoznamu plavidiel oprávnených vykonávať rybolov, ktorý sa oznámi dohľadu. V tomto prípade sa majiteľovi plavidla zašle overená kópia tohto zoznamu a tú môže mať na palube plavidla namiesto povolenia na rybolov až do vydania tohto povolenia.

Po predloží dokladu o zaplatení zálohovej platby ministerstvo vydá povolenie a zapíše príslušné plavidlo do zoznamu plavidiel oprávnených na rybolov. Tento zoznam sa zašle dohľadu a prostredníctvom delegácie aj Komisii.

2. Každé plavidlo, ktoré po prvýkrát vykonáva činnosť rybolovu v rámci dohody, sa ešte pred tým ako získa povolenie, musí podrobiť kontrolám ustanoveným platnými právnymi predpismi. Tieto kontroly je možné vykonať v zahraničnom prístave, ktorý sa dohodne. Všetky výdavky spojené s kontrolami hradí majiteľ lode.

3. Povolenia sa vydajú po prevode na účet určený v kapitole IV bode 1 písmene a) paušálnej sumy zodpovedajúcej zálohovej platbe uvedenej v technických charakteristikách v protokole. V prvom a poslednom roku platnosti dohody sa táto paušálna suma sa určí úmerne k času platnosti povolenia.

Pokiaľ ide o zvláštnu daň, musí sa zaplatiť v pomere zodpovedajúcom času strávenému v mauritánskej rybolovnej oblasti; mesačné platby sa považujú za platby za 30-dňové obdobia skutočného rybolovu. Týmto ustanovením sa zachováva nedeliteľnosť tejto dane, ktorá je následne splatná za každé začaté mesačné obdobie.

Prvá mesačná platba sa musí uhradiť pri podaní žiadosti o povolenie, pričom sa vezme do úvahy počet dní rybolovu.

Plavidlo, ktoré v priebehu roka vykonávalo rybolov 1 až 30 dní, je povinné zaplatiť daň za jeden mesiac; druhá mesačná platba bude splatná po prvom 30-dňovom období atď.

Doplnkové mesačné platby sa musia uhradiť najneskôr do 10 dní po 1. dni každého doplnkového obdobia.

4. Na plavidlách sa musí viesť lodný denník v súlade so vzorom ICCAT pripojeným v dodatku 4 k tejto prílohe na každé obdobie rybolovu strávené v mauritánskych vodách. Vyplní sa aj vtedy, ak nie sú žiadne úlovky.

Pokiaľ ide o obdobia, počas ktorých sa plavidlo uvedené v predchádzajúcom odseku nenachádza v mauritánskych vodách, do lodného denníka za musia zapísať slová „Mimo VHZ Mauritánie“.

V lehote 15 pracovných dní po príchode do prístavu vykládky treba odovzdať lodné denníky uvedené v tomto bode ministerstvu a vnútroštátnym orgánom členského štátu.

Bez toho aby boli dotknuté sankcie ustanovené v mauritánskych právnych predpisoch, má nedodržanie uvedených ustanovení za následok automatické pozastavenie platnosti povolenia na rybolov, až kým si majiteľ plavidla tieto povinnosti nesplní.

5. S výhradou preverení požadovaných Mauritániou, Komisia prostredníctvom delegácie odovzdá ministerstvu do 15. júna daného roka zúčtovanie poplatkov za predchádzajúci rybársky hospodársky rok, na základe prehlásení o úlovkoch, ktoré vypracovávajú jednotliví majitelia plavidiel a ktoré musia byť potvrdené vedeckými inštitúciami kompetentnými na preverovanie údajov o úlovkoch v členských štátoch, akými sú IRD (Institut de Recherche pour le Développement), IEO (Instituto Espanol de Oceanografia), INIAP (Instituto Nacional de Investigaçao Agraria e das Pescas) a IMROP (Institut Mauritanien de Recherches Océanographiques et des Pêches).

6. Za posledný rok uplatňovania dohody sa zúčtovanie poplatkov za predchádzajúci rybársky hospodársky rok oznámi do 4 mesiacov od dátumu skončenia platnosti dohody.

7. Konečné zúčtovanie sa odovzdá príslušným majiteľom lodí, ktorí majú lehotu 30 dní odo dňa oznámenia o schválení číselných údajov ministerstvom, aby si splnili svoje finančné záväzky voči svojim príslušným orgánom. Platba v eurách v prospech Štátnej pokladnice Mauritánie na účet uvedený v kapitole IV bode 1 písmene a) sa uskutoční najneskôr mesiac a pol od uvedeného oznámenia.

Ak je však konečné zúčtovanie nižšie ako výška preddavku uvedeného v bode 4, zvyšnú zodpovedajúcu sumu už majiteľ plavidla nemôže dostať späť.

8. Odchylne od ustanovení kapitoly I prílohy II plavidlá sú povinné 3 hodiny pred každým vstupom a výstupom z oblasti oznámiť priamo mauritánskym orgánom, prednostne faxom a ak to nie je možné, rádiovým spojením, svoju polohu a úlovky držané na palube.

Číslo faxu a rádiovú frekvenciu oznámi dohľad.

Mauritánske orgány aj majitelia plavidiel si ponechajú kópiu faxových oznámení alebo záznamu rádiových oznámení až kým sa obidve strany nedohodnú na konečnom zúčtovaní poplatkov uvedených v bode 5.

9. Plavidlá so záťahovými sieťami na lov tuniakov na žiadosť mauritánskych orgánov a po dohode s príslušnými majiteľmi plavidiel, nalodia na palubu na dohodnuté obdobie vedeckého pozorovateľa na plavidlo.

KAPITOLA XV

Ustanovenia uplatniteľné na plavidlá na rybolov pelagických druhov

1. Originál povolenia musí byť stále na palube plavidla a treba ho predložiť na požiadanie príslušných mauritánskych orgánov. Ak z praktických dôvodov nie je možné dopraviť originál povolenia plavidlu hneď po jeho vydaní ministerstvom, počas maximálne desaťdňovej lehoty stačí, ak bude na palube kópia alebo faxová kópia povolenia.

2. Technické kontroly plavidiel sa môžu uskutočniť v Európe. V takomto prípade budú náklady na cestu a pobyt dvoch osôb, určených ministerstvom na vykonanie týchto kontrol, na ťarchu majiteľov plavidiel.

3. Sumy poplatkov zahŕňajú všetky ďalšie súvisiace poplatky alebo dane okrem poplatkov nedaňového charakteru, prístavných daní alebo poplatkov za poskytovanie služieb.

V prípade, že Spoločenstvo bude žiadať doplnkovú kvótu pre kategóriu 9 v rozsahu najviac 50 000 ton, musí o tom informovať mauritánsku stranu vždy najneskôr do 15. februára daného roka. Obidve zmluvné strany sa však spoločnou dohodou môžu rozhodnúť zvýšiť tento maximálny rozsah na ročnom základe a so zreteľom na dostupné vedecké stanoviská alebo vydané stanovisko Spoločného vedeckého výboru.

Na základe informácií poskytnutých Spoločenstvom ako zmluvnou stranou sa k 15. septembru každého roka zostaví končené zúčtovanie úlovkov za predchádzajúci rok.

Na základe konečného zúčtovania úlovkov povoleného oboma zmluvnými stranami a v prípade prekročenia celkovej tonáže 250 000 ton zaplatí Spoločenstvo za každú ulovenú tonu 40 EUR ako dodatočnú finančnú náhradu v prospech Štátnej pokladnice Mauritánie.

Zásada obmedzenia úlovkov sa neuplatňuje na plavidlá na rybolov pelagických druhov v čerstvom stave z kategórie 11.

Platby a poplatky a prípadné dodatočné sumy sa poukážu na účet v prospech Štátnej pokladnice tak, ako je určená v kapitole IV bode 1 písmene a).

4. Plavidlá na rybolov pelagických druhov oznámia dohľadu svoj zámer vstúpiť do mauritánskych rybolovných oblastí alebo z nich vystúpiť. Toto oznámenie treba vykonať 12 hodín vopred v prípade vstupu a 36 hodín vopred v prípade výstupu. Pri oznamovaní výstupu každé plavidlo uvedie aj objem a druhy úlovkov držaných na palube.

5. Majitelia plavidiel prijmú na svoje náklady opatrenia potrebné na dopravu mauritánskych námorníkov a vedeckých pozorovateľov.

6. Pokiaľ ide o nalodenie námorníkov, na plavidlá na rybolov pelagických druhov z kategórie 11 sa uplatňujú tieto ustanovenia:

— počas prvých šiestich mesiacov činnosti v mauritánskych rybolovných oblastiach sú plavidlá oslobodené od povinnosti nalodiť mauritánskych námorníkov,

— počas nasledujúcich šiestich mesiacov činnosti musia plavidlá nalodiť 50 % z počtu námorníkov, ktorý sa uvádza v odseku 1 kapitoly VIII.

Po uplynutí týchto dvoch šesťmesačných období sa na plavidlá z kategórie 11 uplatňujú ustanovenia odseku 1 kapitoly VIII.

(1) Ktorého sadzby pre plavidlá na priemyselný rybolov, splatné v devízach, v súlade s dekrétom o zavedení nedaňových poplatkov, sú tieto (1 ujb = 1 GT):

Kategória rybolovu – Kôrovce, Hlavonožce a Hlbokomorské druhy

Tonáž Výška za štvrťrok (MRO) < 99 ujb 50 000 100 – 200 ujb 100 000 200 – 400 ujb 200 000 400 – 600 ujb 400 000 > 600 ujb 600 000

Kategória rybolovu – Pelagické druhy (malé a veľké)

Tonáž Výška za štvrťrok (MRO) < 2 000 ujb 50 000 2 000 – 3 000 ujb 150 000 3 000 – 5 000 ujb 500 000 5 000 – 7 000 ujb 750 000 7 000 – 9 000 ujb 1 000 000 > 9 000 ujb 1 300 000

PRÍLOHA II

SPOLUPRÁCA V OBLASTI KONTROLY ČINNOSTÍ RYBOLOVU PLAVIDIEL SPOLOČENSTVA V RYBOLOVNÝCH OBLASTIACH MAURITÁNSKEJ ISLAMSKEJ REPUBLIKY

KAPITOLA 1

Vstupy a výstupy z mauritánskej rybolovnej oblasti

1. S výnimkou plavidiel na lov tuniakov, plavidiel s dlhými lovnými šnúrami pre lov na hladine a plavidiel na lov pelagických druhov (pre ktoré sú lehoty určené v ustanoveniach kapitol XIV a XV prílohy I), plavidlá Spoločenstva, ktoré vykonávajú činnosť v rámci tejto dohody, musia povinne oznamovať:

a) vstupy: Treba ich oznámiť najmenej 36 hodín vopred a poskytnúť tieto informácie: — polohu plavidla v čase oznámenia, — deň, dátum a približnú hodinu vstupu do mauritánskej VHZ, — pri plavidlách, ktoré predtým oznámili, že sú držiteľmi povolenia na rybolov v inej rybolovnej oblasti subregiónu, úlovky jednotlivých druhov rýb na palube v čase oznámenia. V tomto prípade bude mať dohľad prístup k lodnému rybárskemu denníku týkajúcemu sa tejto inej oblasti a dĺžka prípadnej kontroly nesmie presiahnuť lehotu ustanovenú v bode 4 tejto kapitoly.

b) výstupy: Treba ich oznámiť najmenej 48 hodín vopred a poskytnúť tieto informácie: — polohu plavidla v čase oznámenia, — deň, dátum a približnú hodinu výstupu z mauritánskej VHZ, — úlovky jednotlivých druhov rýb na palube v čase oznámenia.

2. Majitelia plavidiel oznámia dohľadu vstupy a výstupy svojich plavidiel do mauritánskej VHZ faxom, elektronickou poštou alebo donáškovou službou na čísla faxu a adresu uvedené v dodatku 1 k tejto prílohe. V prípade ťažkostí so spojením sa informácie môžu výnimočne poskytnúť prostredníctvom Spoločenstva.

Každá úprava čísel oznamovania a adries sa oznámi prostredníctvom delegácie Komisii v lehote 15 dní pred nadobudnutím ich platnosti.

3. Plavidlá Spoločenstva musia byť počas svojej prítomnosti v mauritánskej VHZ nepretržite na príjme na medzinárodných volacích frekvenciách (VHF kanál 16 alebo HF 2 182).

4. Po prijatí správy o výstupe z rybolovnej oblasti si mauritánske orgány vyhradzujú právo rozhodnúť o vykonaní kontroly pred výstupom plavidiel na základe náhodného výberu v kotvisku prístavu v Nouadhibou alebo v Nouakchott.

Tieto kontrolné operácie by nemali trvať dlhšie ako 6 hodín v prípade plavidiel na lov pelagických druhov (kategória 9) a viac ako 3 hodiny v prípade plavidiel z ostatných kategórií.

5. Pri nedodržaní ustanovení bodov 1 až 3 sa uplatňujú tieto sankcie:

a) po prvýkrát: — odklonenie plavidla, ak je to možné, — vyloženie a konfiškácia nákladu na palube v prospech pokladnice, — plavidlo zaplatí pokutu rovnajúcu sa minimálnej výške rozhrania ustanoveného v mauritánskych právnych predpisoch.

b) po druhýkrát: — odklonenie plavidla, ak je to možné, — vyloženie a konfiškácia nákladu na palube v prospech pokladnice, — plavidlo zaplatí pokutu rovnajúcu sa maximálnej výške rozhrania ustanoveného v mauritánskych právnych predpisoch. — povolenie sa zruší na zostávajúce obdobie platnosti.

c) po tretíkrát: — odklonenie plavidla, ak je to možné, — vyloženie a konfiškácia nákladu na palube v prospech pokladnice, — konečné odňatie povolenia, — zákaz vykonávať činnosť v Mauritánii pre kapitána a plavidlo.

6. V prípade úteku plavidla, ktoré porušilo ustanovenia, ministerstvo informuje Komisiu a vlajkový členský štát, aby sa mohli uplatniť sankcie ustanovené v bode 5.

KAPITOLA II

Nerušená plavba

Keď rybárske plavidlá Spoločenstva uplatňujú svoje právo nerušeného prechodu a plavby v mauritánskych rybolovných oblastiach v súlade s ustanoveniami Dohovoru Organizácie Spojených národov o morskom práve a s národnými a medzinárodnými právnymi predpismi v tejto oblasti, musia byť všetky rybárske zariadenia riadne naložené na palube tak, aby sa nedali okamžite použiť.

KAPITOLA III

Prekládka

1. Prekládky úlovkov plavidiel Spoločenstva sa vykonávajú výlučne v kotvisku mauritánskych prístavov a v oblastiach ustanovených v dodatku 5 k tejto prílohe.

2. Každé plavidlo Spoločenstva, ktoré chce preložiť úlovok, musí dodržať postup ustanovený v bodoch 3 a 4.

3. Majitelia týchto plavidiel musia dohľadu oznámiť najneskôr 36 hodín vopred, prostredníctvom komunikačných prostriedkov ustanovených v bode 2 kapitoly I tejto prílohy, tieto informácie:

— mená rybárskych plavidiel, ktoré majú robiť prekládku,

— meno prepravcu nákladu,

— tonáž podľa druhov, ktorú treba preložiť,

— deň, dátum a hodinu prekládky.

Dohľad oznámi svoju odpoveď v lehote maximálne 24 hodín.

4. Prekládka sa považuje za výstup z mauritánskej rybolovnej oblasti. Plavidlá teda musia dohľadu odovzdať originály rybárskeho lodného denníka a dodatkového rybárskeho lodného denníka a oznámiť svoj zámer buď pokračovať v rybolove, alebo vystúpiť z mauritánskej rybolovnej oblasti.

5. Každá operácia prekládky úlovkov, ktorá nie je uvedená v predchádzajúcich bodoch 1 až 4, je v mauritánskej VHZ zakázaná. Každý, kto porušuje toto ustanovenie, sa vystavuje sankciám ustanoveným v platných mauritánskych právnych predpisoch.

6. Mauritánska strana si vyhradzuje právo odmietnuť prekládku v prípade, že plavidlo vykonávalo nezákonný, neohlásený a neregulovaný rybolov tak v rámci mauritánskej VHZ, ako aj mimo nej.

KAPITOLA IV

Inšpekcia a kontrola

1. Kapitáni plavidiel Spoločenstva umožnia a uľahčia vstup na palubu a plnenie úloh každého mauritánskeho štátneho úradníka povereného inšpekciou a kontrolou činností rybolovu.

Prítomnosť týchto úradníkov na palube neprekročí lehoty potrebné na splnenie ich úlohy.

Po skončení každej inšpekcie a kontrole plavidla sa kapitánovi plavidla vydá potvrdenie.

2. Spoločenstvo sa zaväzuje zachovať špecifický kontrolný program v prístavoch Spoločenstva. Tento program sa oznámi ministerstvu, ktoré si vyhradzuje právo požiadať o účasť na týchto kontrolách podľa ustanovení kapitoly V. Súhrnné správy o vykonaných kontrolách sa pravidelne zasielajú ministerstvu.

KAPITOLA V

Systém spoločného monitorovania kontrol na súši

Obidve strany sa rozhodli zaviesť systém spoločného monitorovania kontrol na súši, ktorého cieľom je zlepšiť účinnosť kontroly. Určia preto zástupcov, ktorí sa budú zúčastňovať na kontrolných operáciách a inšpekciách vykonaných príslušnými vnútroštátnymi kontrolnými orgánmi a môžu predkladať pripomienky k realizácii tejto dohody.

Títo zástupcovia musia mať:

— odbornú kvalifikáciu,

— dostatočné pracovné skúsenosti v oblasti rybolovu, a

— prehĺbené znalosti ustanovení dohody a tohto protokolu.

Keď sa zástupcovia zúčastňujú na inšpekciách, tieto inšpekcie vedú vnútroštátne kontrolné orgány a títo zástupcovia nesmú z vlastnej iniciatívy vykonávať kontrolné právomoci zverené vnútroštátnym úradníkom.

Keď títo zástupcovia sprevádzajú vnútroštátnych úradníkov, majú prístup na plavidlá a do priestorov a k dokumentom, ktoré sú predmetom inšpekcie týmito úradníkmi, aby mohli zozbierať údaje, ktoré nie sú osobnými údajmi, potrebné na plnenie si svojich povinností.

Zástupcovia sprevádzajú vnútroštátne kontrolné orgány pri ich návštevách v prístavoch na palube plavidiel na prístavnom móle, na verejných veľkoobchodných trhoch, v skladoch s čerstvými morskými živočíchmi, v chladiarenských skladoch a v ostatných priestoroch súvisiacich s vykládkou a skladovaním rýb pred prvým predajom na území, kde dochádza k prvému uvedeniu na trh.

Zástupcovia každé 4 mesiace vypracujú a predložia správu o kontrolách, na ktorých sa zúčastnili. Táto správa sa predloží príslušným orgánom. Tieto orgány poskytnú kópiu správy druhej zmluvnej strane.

1. Vykonávanie

Príslušný kontrolný orgán jednej zmluvnej strany písomne oznámi druhej zmluvnej strane 10 dní vopred, prípad od prípadu, inšpekcie, ktoré sa rozhodol vykonať vo svojom prístave.

Druhá zmluvná strana oznámi 5 dní vopred svoj úmysel vyslať zástupcu.

Dĺžka vyslania zástupcu by nemala presiahnuť 15 dní.

2. Dôvernosť

Zástupca pri spoločných kontrolných operáciách berie ohľad na majetok a zariadenia na palube plavidiel a ďalšie zariadenia a zároveň zachováva dôvernosť všetkých dokumentov, ku ktorým má prístup.

Zástupca oznámi výsledky svojej práce výlučne svojim príslušným orgánom.

3. Lokalizácia

Tento program sa uplatňuje v prístavoch Spoločenstva, v ktorých pr